Comunica tu ciencia (UPV/EHUko Udako Ikastaroa) - Zientzia Kaiera\nEkainean, UPV/EHUren udako ikastaroen esparruan, «Comunica tu ciencia» ikastaroa programatu da. Zientzia hedatzeko zenbait tresna erabilgarri erakutsiko dira modu teoriko eta praktikoan. Tresnak aurkezteko, hizlariek beren espezializazio arloetan duten esperientzia izango dute oinarri. Antolatzaileek akademikoen eta ikertzaileen eta ezagutza gizartean hedatzeko jarduerak egin nahi dituztenen eskura jarri nahi dituzte arlo honetan efektiboak diren teknikak eta prozedurak.\nGero eta garrantzi handiagoa dute kultura zientifikoa eta ikerketetako emaitzak gizartean hedatzeko jarduerek, eta hori izan da, hain zuzen ere, ekimen honen abiapuntua. Herritarrek jarduera zientifikoaren ondoriozko informaziorako eskubidea dute, baliabideak non inbertitzen diren jakin behar dute, eta informazio hobea duen gizarte bat askeagoa da eta ez da hain erraz manipulatzen. Hori dela eta, ikerketa proiektuen deialdi askok emaitzak gizartean hedatu eta jakinarazteari buruzko atal bat dute dagoeneko. Ezagutza eta kultura zientifikoa hedatzea Unibertsitatearen eta ikerguneen funtzioetako bat da, gainera. Komunikazio zientifikoko zeregin horiek oro har ikertzaileen eta zehazki unibertsitate irakasleen lanetako bat dira dagoeneko.\nAskotariko pertsonak izan daitezke ikastaro honen hartzaile: unibertsitateko ikasleak, irakasleak, hainbat arlotako profesionalak, ikertzaileak eta komunikazio zientifikoko edo kultura zientifikoaren unitateetako arduradunak.\nIkastaroa honako programa honi jarraikiz burutuko da, ezustekorik ezean:\n09:00 – 09:15: Dokumentazioa ematea.\n09:15 – 10:00: “El contexto de la divulgación de la ciencia”, Juan Ignacio Pérez Iglesias (UPV/EHU – Kultura Zientifikoko Katedraren zuzendaria).\n10:00 – 10:45: “Lo importante no es la herramienta, es la estrategia”, Ignacio López Goñi (Nafarroako Unibertsitatea – Zientzien Museoaren zuzendaria).\n10:45 – 11:30: “El proyecto de difusión de la actividad investigadora de la UPV/EHU”, Miren Bego Urrutia Barandika (UPV/EHU – Ikerketa gizartean hedatzeko zuzendaria).\n11:30 – 12:00: Atsedenaldia.\n12:00 – 14:00: “Cómo hacer un video científico”, Bienvenido León Anguiano (Nafarroako Unibertsitatea – Kazetaritza Zientifikoko irakaslea).\n16:00 – 18:00: “Ilustración científica: mejora tu comunicación científica mediante el dibujo”, Vega Asensio Herrero (NorArte studio – Zientziara aplikatutako diseinu grafikoko eta ilustrazio zientifikoko irakaslea).\n09:00 – 10:15: “La radio: tu ciencia en un minuto”, Susana Escudero Martín (Canal Sur Radio Televisión – El Radioscopio dibulgazio zientifikoko programaz arduratzen den kazetaria).\n10:15 – 11:30: “Redes sociales para comunicar tu ciencia”, Uxune Martinez Mazaga (Euskampus – Euskampus Fundazioaren Kultura Zientifikoko eta Berrikuntzako Unitateko zientzia hedatzearen arduraduna).\n12:00 – 14:00: “Disseminating science, cómo hacer un plan de comunicación de tu proyecto de investigación”, Lucas Sánchez Sampedro (Scienseed – Scienseed agentziaren sortzaileetako bat eta zuzendaria).\n16:00 – 17:30: “Cómo la UCC de tu Universidad te ayuda a comunicar tu ciencia”, Elena del Rocio Lázaro Real (Kordobako Unibertsitatea eta EUEB – Kordobako Unibertsitateko Kultura Zientifikoko eta Berrikuntzako Unitateko koordinatzailea eta EUEBren Red Divulgako koordinatzailea).\n17:30 – 18:00: Laburpena.\nInformazio gehiago jasotzeko eta matrikula egiteko, jo UPV/EHUren udako ikastaroen webgunera. Matrikula maiatzaren 31 baino lehen egiten dutenek prezio murriztua izango dute.\nArgitalpen-data: 2019/06/27 · Atala: Ekitaldiak\nEuskal Herriko Unibertsitateko Kultura Zientifikoko Katedra 2010ean sortu zen. 2011n zabaldu zuen lehenengo bloga eta harrezkero hamaika jarduera burutu ditu […]\n[WpProQuiz 3] Egileez: Marta Macho Stadler, (@Martamachos) UPV/EHUko Matematikako irakaslea da eta Mujeres con Ciencia blogaren editorea. Uxune Martinez, (@UxuneM) […]\nMedikuntza birsortzailea: zelula amen erabilera giza gaixotasunak tratatzeko\nAzken hogei urteetan egindako ikerketek agerian utzi dute kaltetutako ehunak zelula ama espezifikoekin birsortzeko gaitasuna. Hori da, hain zuzen ere […]


Astrogeologia - Wikipedia, entziklopedia askea.\nValles Marineris, Marteren gainazaleko arroila, 4500 km luze da y 11 km-ko sakonera du.\nAstrogeologia, exogeologia edo geologia planetario ere deitua, izarren inguruan orbitatzen duten astroen geologia aztertzen duen zientziaren adarra da. Aztertzen dituen objetuen artean daude, besteak beste, planetak eta beren ilargiak, asteroideak, kometak eta meteoritoak. Geo- aurrizkia Lurrari buruzko edo Lurrarekin erlazionaturiko gaiei lotua badago ere, astrogeologia izena erabiltzen da arrazoi historiko eta praktikoak direla eta. Barne hartzen dituen ikergaiak direla-eta, Lurreko geologia ezagutzei estuki lotua dago; horregatik astrogeologia, funtsean, Lurreko zientzia geologikoa beste astroei aplikatzean datza. Astrogeologiak Eguzki-sistemako objetuak aztertzen ditu gehienbat, hurbiltasuna dela eta.\nAstrogeologiren aztergaien artean honakoak daude: planeta telurikoen (planeta harkaiztsu solidoak) barne egitura, astroen bolkanismoa, gainazaleko prozesuak (adibidez kraterrak, ibai-itsasoak eta fenomeno atmosferikoak).\nOrriaren azken aldaketa: 21 abendua 2019, 09:10.


Agustin Jimenez eta maratoi erdiko bere lantaldea - Uztarria (Azpeitia)\nJesus Lopetegi | Iritzia\n2015ko mar. 30a, 10:38\nBeti, hobekuntza prozesuetan barneratua, zoru irristakorrenetatik ere maisuki sendotu eta bideratzen bere ibilia.\nHori da Agustin Jimenez azpeitiarra. Gure maratoi erdiaren manager nagusia. Bere herrikotasunak, adoreak eta karismak bolondresen kontzientzia krisian ere inguratu dituen ezinbesteko laguntzaile andanarekin batera, Azkoitia-Azpeitia maratoi erdia hauspotu eta korrikalariek nola bi herrietako biztanleok gozatu gaituen ekimenaren arduradun nagusia. Hotel Loiolako atariaren toldopetik ikusi dizkiot horiek denak, proba baino bizpahiru ordu lehenago. Eta pentsakor neure baitan nioen: "Egun hau iristerako, zenbat ordu eta ahalegin eskaini ote dizkio gure kirol festa horren lehendakariak, munduko zazpigarren maratoi erdi onenaren izendapen distira lortzeko? Oparia ez den izendapena".\nAdore, kemen, eskaintza pertsonal eta balio handia exijitzen duen antolaketa, eta hori gauzatzean, ezinbesteko diren lantalde dinamiko, eraginkor, kirolzale eta herri-zalea osatzeko. Ezin dut ahaztu horrelako ekimenak behar duen dedikazioa, beren lanbidearen ordutegia bete ondoren lortzen dutela. Maisuki, gainera. Azkoitiari eta Azpeitiari eskaintzen dioten ikuskizunaren lan eskerga.\nBadakit, korrikalari ospetsuenak ere, hemen partaide izatea nahi izaten dutela, bi herriok dugun proba kalitateaz gain, eskaintzen zaien adiskidetasun 'Made in Euskadi'-agatik. Eta horretan, Agustinen familiak zerikusi handia du: kirolariei inguruak erakutsi, txangoak prestatu, elkarteetan afaldu edota itzultzaile lanak eginez, hau da, familiakoak direla sentiaraziz. Arrakastak, lan askorekin batera, osagai horiek denak behar ditu, eta hemen urtero lortzen dute.\nBejondeizuela, nire miresmena eta esker ona. Seguruenik eliteko zein popular mailako korrikalari nola bi herriotako biztanleenarekin bezala.\nAgustin, berriro elkartzen garenean edo Azpeitiko Udal musika bandan tuba jotzen ikusten zaitudanean txalotuko zaitut. Guztiagatik.\nBejondaizula eta bejondaizuela!


Atea ostikoz jo, eta aurrera | Berria.eus\nKultura Atea ostikoz jo, eta aurrera\nAtea ostikoz jo, eta aurrera\nXabier Maiak irabazi du Nafarroako Bertsolari Txapelketako bigarren finalaurrekoa, Antsoainen. Xabier Terreros eta Saioa Alkaiza sailkatu dira haren atzetik.\nSaioa irabazita, Xabier Maia zuzenean sailkatu zen finalerako, herenegun, Antsoainen. IDOIA ZABALETA / ARGAZKI PRESS\n2017-03-21 / Ane Zuazubiskar Iñarra\nBatzuk beldurti kax-kax jo dute:/ 'Hemen sartzerik al da ba?'/ Nik ostikoz joz sartu nahi nuke,/ ausartegi beharbada.../ Nahiz ta finala garesti dagon/ amestea merkea da». Hasierako agurrean azaldu zuen Xabier Maiak zein zen bere helburua, eta hark irabazi zuen herenegun Antsoainen (Nafarroa) jokatu zen saioa. Hala, lehen aldiz kantatuko du Nafarroako Bertsolari Txapelketako finalean. Maiaren atzetik sailkatu ziren Xabier Terreros, Saioa Alkaiza, Iker Gorosterrazu, Josu Sanjurjo eta Mikel Lasarte. «Goia jo gabe, baina erori gabe» aritu zen Maia saioan; «gustura» zegoen, bertso bakoitzean beretik «zerbait uztea» lortu zuelako.\nZortziko handiko ariketarekin hasi zen saio puntuagarria. Bi emakumezko aktore helduren azalean jarri zituen gaiak Terreros eta Alkaiza; azken boladan, ez dago haientzako paperik. Fin ekin zion Terrerosek: «Zimur kontuak esplikatzen du/ nahi nizuke erakutsi,/ gizonentzako da sexia ta/ guretzat berriz itsusi». Alkaizak erantzun zion zuzendariek «hankartearekin» lan egiten dutela, eta horrela segitu zuen Terrerosek: «Patriarkatua aipatu duzu/ ta jarri nahi dut ezbaian./ Guk igual ere indartu gendun/ gazteak ginen garaian». Alkaizak biribildu zuen bertsoaldia: «Guk elikatu genula igual/ diozu modu alaian.../ Beste aukerarik ez gendun izan/ gazteak ginen garaian». Txapelketan eta Antsoaingo saioan egindako lanarekin «pozik» zegoen Alkaiza; «bereziki pozik» aritu zen ofizioetako ariketetan.\nFutboleko marrazainak izan ziren Maia eta Gorosterrazu, Nafarroako hirugarren mailan. Partida aurretik, aldageletan elkartu ziren, lanean jasotzen dituzten irainei buruz hitz egiteko. Zorrotz ekin zion Gorosterrazuk, «guk hemen marra zaindu beharra/ besteek pasa ez dezaten» kantatuta, eta horrela erantzun zion Maiak: «Nahiz ta baloia halakoa den/ futbola ez da borobila». Horrela bukatu zuen Gorosterrazuk: «Guk gure martxan segi dezagun/ honi aurre eginez sendo,/ bertze irain bat entzuten badut/ ez naiz zelaira irtengo». Txapelketa «motibazio berezirik gabe» hasi zuen Gorosterrazuk, baina «aseta» zegoen, haren hitzetan, «gutxitan» lortzen baita txapelketako bi fasetan bi saio on egitea.\nSaioa «urduri» hasi zuen Lasartek, eta amaiera arte ez zuela «arnasa hartzerik» izan zioen. Terrerosek bazekien «ideia txukunak» izan zituela ariketa batzuetan, baina iruditu zitzaion beste batzuetan bere buruari eutsi ezinda aritu zela. Biek utzi zituzten ale politak hala ere. Zortziko txikian, musika talde ezagun bateko abeslaria zen Lasarte, eta disko bat sinatzeko eskatzera joan zitzaion zalea Terreros. Diskoa hartzean ohartu zen Lasarte kopia bat zela. Bizi ekin zion Terrerosek, eta entzuleek barrez eskertu zuten: «Nere idoloa zara/ Gorka Urbizu, mutil./ 'Jaio. Musika. Hil' jarri/ zenuten hor trankil.../ Baino gazte jendea/ orain zertan dabil?/ Gure lema da orain/ 'Jaio. Internet. Hil». Ideiari eutsi zion Lasartek, eta horrela amaitu zuen bigarren bertsoa: «Ulertu behar duzu/ adiskide fina,/manteroek egiten/ dute marketina». Terrerosek bukatu zuen bertsoaldia: «Hogei euro diskoa.../ Benga, manta altxa!/ Musikazalea naiz,/ ez naiz aberatsa». Zortziko txikian, bertsoaldi arina osatu zuten Maiak eta Alkaizak ere. Hilabetean zazpigarrenez joan zen Maia larrialdietara, larria ez zen motibo batekin. Umoretsu hasi zen Alkaiza: «Etortzen da kontsultan/ beti behin ta berriz.../ Barizela ezin da izan/ zazpigarren aldiz». Maiak txaloka jarri zuen publikoa bere azken bertsoan: «Beste eskanerren bat/ egidazu aizu.../ Igual zortzigarrenean/ asmatuko duzu». Ideiari tiraka, dotore amaitu zuen Alkaizak: «Zortzi aldiz okertu/ omen naiz ni, aizu!/ Medikuz aldatuta/ asmatuko duzu».\nZapore «gazi-gozoa» utzi zion saioak Sanjurjori. Gustura aritu zen lehen erdian, baina kartzelakoan «trabatuta» sumatu zuen bere burua. Seiko motzeko ariketan Alkaizarekin kantatu zuen. Lankideak ziren, eta ondo moldatzen ziren, Alkaiza lantokiko arduradun egin zuten arte. Horrela ekin zion Sanjurjok: «Zuk nagusiari enfin,/ pelota egin ta egin.../ Eta orain nik ezin ikusi/ begi berdinekin». Pertsonaiari fin heldu zion Alkaizak, eta horrela jarraitu zion: «Laguntasuna argaldu/ eta kritika zabaldu.../ Baino zer Josu, nahi al zenuke/ orain lana galdu?». Azken bertsoan biribildu zuen lana Sanjurjok: «Postua galdu nuen bart,/ hori argi-argi daukat.../ Lana galdu dut eta aspaldi/ galdu nun lagun bat».\n«Bere pausoak jarraitzen ari zara». Bertsolari bakoitzak beretik josi zuen gai ireki horri erantzuteko haria. Haurra eskolara lehenengoz daraman gurasoaren larruan jarri zen Alkaiza: «Goizeko zortziak, muxu eman/ eta: 'Egun on alaba'./ Makarrak nekez kendu begitik/ ta lehenengo besarkada.../ Mundu honetan maitasunaren/ adierazpidikan bada,/ ume baten besarkada oso bat/ izanen da beharbada./ Gosaldu, jantzi eta etxetik/ presaka abiatu gara.../ Lehen pausoak gaur eman ditu/ gure alabak eskolara». Horrela amaitu zuen bigarren bertsoa: «Bere urratsei begira nago/ nik egin nuen antzera.../ Esaten zuten beti erdalduna/ izanen zela Erribera,/ baina orain bat ta bakarra dira/ Erribera ta euskera». Eredu izan duen amari kantatu zion Maiak: «Nahiz bidean oztopoak izan/ ta denak ezin zerrenda.../ Bide luze ta malkartsu oro/ lehen pausuan hasten da». Egindako guztiak eskertzeko baliatu zuen bere azken bertsoa: «Muxu erraldoi eta bikoitza/ bidaltzen dut zuregana.../ Bizitzan bakarra zara eta/ nere gida zara ama».\nAzken saioaren zain\nFinalaurrekoetako saioen irabazleak zuzenean sailkatuko dira Iruñeko finalerako, eta eskuratutako puntuen arabera gainontzeko bost bertsolariak. Orain arte, Julio Sotok eta Xabier Maiak lortu dute finalerako sailkatzea. Datorren igandean, hilaren 26an jokatuko da hirugarren eta azken finalaurrekoa, Agoitzen (Nafarroa). Oholtzan izango dira Aimar Karrika, Eneko Fernandez, Joanes Illarregi, Julen Zelaieta, Oier Lakuntza eta Patxi Castillo.


Pasaia: Ingurumena, birziklapena kameleoiak eta 2013 PSOEko | Angula Berria\nHasiera » Pasaia: Ingurumena, birziklapena kameleoiak eta 2013 PSOEko\nMadrilen beraiek daramate iniziatiba, baina, noski, han oposizioan daude, eta PPk sistema horren alde egiten ez duenez, PSOEk aldeko jarrera azaltzen du.... Hainbeste kezkatzen bazaio PSOEri herritarren osasuna, ingurumena eta parte hartzea, ez zaio bat ere nabaritu orain arte. Adibidez gertua dugu Portuko Agintaritzan: hautsa eta zarata gure etxeen aurrean, eta hor egon dira Buen edo Hernando, eta ez dute ezer egin.\nAtez ateko sistemaren abantailak eta desabantailak ezagutu nahi baditugu, Oiartzun eta Hernanira joan gaitezen bisitan, eta ikusiko dugu Oarsoaldeko beste herriak baino zikinago ez daudela, eta gainera %80ko birziklapen tasa lortu dute, Pasaian %30ean geratu garen bitartean.\nEAJ-PNVk eta PSOEk aipatzen ez dutena da ERRAUSTE PLANATK ze ondorio latzak ekarriko lituzkeen, bere jario toxikoak, planta eraikitzearen gastuak, eta baliabideen ustiapen eza, baliabide hauek zepa, errautsak eta hodei toxikoak bihartuko lirateke eta.\nINPOSAKETAz hitz egiten dutenean, talde ekologistetatik erantzuten diegu haiek ez direla egokienak hitz hori erabiltzeko, ingurumen aurkako zerrenda luzea baitute atzetik: Lemoiz, Jaizkibelgo superportua, Leitzarango autobia, Bizkaiako errauste planta, etab.\nEz dugu ahaztu behar egungo krisiaren sorreran duten ardura. Beraiek, PPkoekin batera, eraman gaituzte gaur egungo egoerara, eta bestela, nola justifikatzen du PSOEk alferrikako azpiegitura handietan egindako xahuketa, 86an eginiko industriaren desegitea, bankuei emandako laguntza lotsagarriak, ustelkeria, etab.?\nEta orain sutan jartzen dira hondakinak kudeatzeko sistema aurreratu eta eraginkorra martxan jartzen delako? Haiek badakite soberan hau udalaren eskumena dela, herritarren sentsibilizazioa eta inplikazioa eskatzen duen arren.


Getxoko Wanted lehiaketan hautatutako proiektuak saritu dituzte - Getxo - Hiruka.eus\nHiruka.eus 2019-01-03 15:41\nWanted lehiaketan sarituak izan diren proiektuen egileak © GETXOKO UDALA\nEskudirutan jasotako sariaz gain, proiektu bakoitzak 10 orduko aholkularitza profesionala jasoko du, talde bakoitzak aukeratzen duen gaiaren inguruan.\nWanted Ideien Lehiaketaren 10.edizioan hautatuak izan diren proiektuak ezagutzera eman ditu Getxoko Udalak.\n"Oreka" izeneko lana aurkeztu du Denis Ugaldek. Elikagaiak berreskuratzeko B2B zerbitzua eskaintzen duen proiektua da, eta 7.500€ jasoko ditu. Tamar Gigolashivilik, bestalde, gastronomiaren eremuko berrikuntza-proiektua sortu du. "Osito&Co" izena du, gominola alkoholdunak merkaturatzean datza, eta 10.500€ jasoko ditu.\n“Hondale” fikziozko film laburra da eta Getxoko udalerriari ikusgaitasuna emateaz gain, urteak nola igarotzen diren lantzen du. Sustatzailea Ainara Mentxaka Rodriguez da eta 7.385€ jasoko ditu. Ane Lopez Letonak, bere aldetik, pertsona adinduen kontakizunari balioa eman eta "Komunitatea Hartu" izeneko proiektua aurkeztu du, gizartearen transmisioa berreskuratzeko helburuaz. Belaunaldien arteko tailerrez eta argazki-erakusketaz baliatu da horretarako, eta 5.115€ jasoko ditu.\nAzkenik, “GetxoEXP” proiektu soziokulturala sortu dute Itxaso Bereistegi Hoyos eta Karla Crego Cordónek. Hainbat gaien inguruan (dantza, kaligrafia, argazkia...) esperientziak nahiz erakusketak sortzeko ekimena da, eta 10.000€ jasoko ditu.


Dmitri Grave - Wikipedia, entziklopedia askea.\nDmitri Aleksandrovitx Grave (Errusieraz: Дмитрий Александрович Граве) (1863ko irailak 6 - 1939ko abenduaren 19a) Sobietar garaiko matematikari errusiarra izan zen. Naum Akhiezer, Nikolai Txebotariov, Mikhailo Kravtxuk eta Boris Delone matematikariak haren ikasleak izan ziren.\nKirillov (en) , 1863ko irailaren 6a\nKiev, 1939ko abenduaren 19a (76 urte)\nLukianivske Cemetery (en)\nIntegration of First-order Differential Equations (en)\nYurii Dmitrievich Sokolov (en)\nBoris Nikolaevitx Delone\nNaum Illitx Akhiezer\nIosif Pogrebyssky (en)\nVladimir Petrovich Velmin (en)\nMikhail Khrisanfovich Orlov (en)\nDavid Borisovich Topolyansky (en)\nPetr Dmitrievich Belonovsky (en)\nK. F. Abramovich (en)\nA. L. Naumov (en)\nS.P.Timoshenko Institute of Mechanics (en)\nKharkiveko Unibertsitatea (1893 - 1901)\nTaras Shevchenko National University of Kyiv (en) (1901 - 1939)\nDmitri Grave San Petersburgoko Estatu Unibertsitatean matrikulatu zen. Txebixev-en matematikari famatuaren eta Aleksandr Korkin, Jegor Zolotarev eta Andrei Markov haren dizipuluen ikaslea izan zen. Grave matematikan ikertzen hasi zen ikasle garaian, 1896an doktoretza lortu zuen eta 1889. urteaz geroztik irakaskuntzan ere aritu zen San Petersburgoko Unibertsitatean.\nMultimedia: Dmitriy Grave\nAzken aldaketa 23 martxoa 2020(e)an, 02:51(e)tan\nOrriaren azken aldaketa: 23 martxoa 2020, 02:51.


Galdera Emirates Fleet A380\n1 5 urteko hilabete # 761 by Aidablu1508\nKaixo, A380-eko Emirates Flota paketeak liburutegiak gehitzen saiatzen ari naiz, baina liburuak ez da agertzen edo VC ez da funtzionatzen, zer gaizki egiten dudan galdetu nizuke agian.\n1 5 urteko hilabete # 762 by Dariussssss\nGauza bera gertatu zitzaidan. Bertsioarekin zerbait egin behar du, badakizu 841 eta 861 bi bertsio daude, bat RR eta beste EA GP2700 motor batzuekin, beraz gezurretan egon behar duzu, hegazkina uste duzu liburu guztietan instalatu duzun eskubidea da. Just erabili Emirates azala kodea, beste liburutegiak gehitzeko. Lan egin behar du.\n1 5 urteko hilabete # 763 by Aidablu1508\neskerrik asko soo asko, lan egin zuen, nire ilea eta iltzeak ateratzen hasi nintzen lan hori lortzeko\n1 4 urteko hilabete # 780 by jck003\nSaiatu berriro deskargatzeko


Albisteak - Berrikuntza iragarki aplikazio sortzailea telefonoetarako zorroetarako\nBerrikuntza iragarkia Telefono bidezko zorroetarako aplikazio sortzailea\nLED UV inprimagailuaren irtenbidea telefonoaren zorroaren eremuan\nLeku egokian zaude telefono zorroak inprimatzeko makinarentzat. Bultzatu telefonoaren zorroak inprimatzeko negozioa orain! Ziur Mserinen aurkituko duzula. UV inprimagailuen fabrikatzailea gara Guangzhou, Txinan.\nAzken telefonoek nahiko itxura ona dute, baina itxura hobea izan dezakete! Izan ere, zure mugikorra pertsonalizatuta egon behar da zure gustua eta nortasuna islatzeko. Inprimatzeko profesionalentzat, telefonoak zorroak inprimatzeko makina batek pertsonalizazio preziatua eskaintzen die bezeroei, eta haien sormena erakusten uzten die.\nTelefonoa kasu inprimatzeko makina teknologia altuko UV inprimatze digitaleko ekipoen belaunaldi berria da, inolako materialik mugatu gabe. Materiala plastikoa, larrua edo PVCa den, tintazko itsaspen sendoa eta kolore bizia lor daitezke. Telefono mugikorreko karkasaren inprimagailuak inprimatzeko negozioa bultzatu dezake tinta zuzeneko inprimatze bidezko inprimaketaren bidez, aukeratutako material anitza delako, hala nola, telefonoaren oskola, koadernoaren estalkia, ordenagailu eramangarriaren estalkia eta abar.\nPertsonalizatutako telefonoaren zorroa adin guztietako mugikorreko erabiltzaileentzat oso ezaguna da. Beraz, telefono zorroak inprimatzeko negozioa oso irabazi moduko aukera gisa piztuko da.\nTelefono kasu-inprimagailuak: etekin handiak desblokeatzea.\nAukerarik onena Mserin MSL-2513 UV laua inprimagailua telefono zorroak inprimatzeko.\nUV inprimagailuaren irtenbidea telefonoaren zorroaren eremuan, inprimatzeko prozesu normala WW da (Erliebe efektua aukera) + CMYK + Berniza (Aukerakoa)\nXehetasunen eskema ezagutu nahi baduzu, bidali posta elektronikoa link-patrick @ 163.com helbidera. Kostuen eta irabazien analisia, laguntza ekipamendua eta lan-fluxu zehatza sartzen dira.\n1, Telefonoaren zorroa alkoholarekin garbitzea.\n2, WW inprimatzea (Erliebe efektua aukera) + CMYK + VV (Aukerakoa).\n3, UV distira-pintura estaldura, solidotzea.


Wikiloc | ibilbideak Ezozia-KARAKATE (742m)-Atxolin-Hirukurutzeta-Ezozia - Irure, País Vasco (España)- GPS track\nsenderismo (senderismo Ibilbide onenakEspainia tik → Euskadi → Irure )\n(BHI.20B) Soraluze-Karakate-Hirukurutzeta-Urrategi (senderismo)\n210 Kortazar, Atxolin, Pogamuneta, Akelarre (senderismo)\nBisitak 45, kokapena 4\nNeguan mendia elurtuta dagoela eginiko egunpasako txangoa.\nElurra izango dugu lagun goialdeko ibilbide osoan zehar baina eragozpenik ez, bideska nahikoa zapalduta dago eta zailtasun handirik gabe ibiltzeko. Ederra mendiaz eta elurraz gozatzeko.\nEzozia, aparkalekua, hasiera puntua\nSoraluze herriko, Ezozia auzoan abiatzen da gaurko txangoa. Bertan autoa uzteko aparkaleku txiki bat dago eta ez da jende askorik izaten.\nElgoibar aldera jarraitzen duen eta Karakatera PR-GI-157 sendatik igotzen den bideen arteko bidegurutzea Iturbe baserria pasa eta berehala.\nTontorretik hurbil dagoen iturria.\nEskualdeko mendi oso ezaguna. Bertan telekomunikazio antena handi bat ere badago. Puntu honetan 500 metroko desnibela gainditu dugu.\nKarakate ondoan dagoen muinoa.\nBeste muino txiki bat mendilerroan.\nElosua-Plazentzia estazio megalitikoan dagoen trikuharri berezia. Argibide gehiago: http://www.sorapedia.eus/wiki/Elosua-Plazentzia_estazio_megalitikoa_(eu)\nSoraluze aldeko mendilerroaren tontor garaiena.\nElosua-Plazentzia estazio megalitikoan dagoen zutarri handi bat.\nEguneko puntu garaiena, ia 900 metrorekin.\nPuntu honetan mendilerro gaineko senda utzi eta beherako bideska hartzen da, maldan zuzenean Ezoziara jeisteko.\nEzozia, aparkalekua, amaiera puntua\nTxangoaren amaiera puntua. Hemen utzi dugu autoa goizean eta arratsaldean itzultzen gara.\nKaixo, zure lagunak ibilbide interesgarri hau topatu du Ezozia-KARAKATE (742m)-Atxolin-Hirukurutzeta-Ezozia https://eu.wikiloc.com/ibilbide-senderismo/ezozia-karakate-742m-atxolin-hirukurutzeta-ezozia-31937222 Ondo izan, Wikiloc - Munduko GPS ibilbide eta interesguneak


Otxandioko Udala - 2012. urteko likidazioa emaitza onak lortuz itxi da\n2012. urteko likidazioa emaitza onak lortuz itxi da\n2011. urtea negatiboan (-94.000€) itxi bazen ere, datu horri buelta eman, eta 2012ko diru-kontuen likidazioak +87.000€ inguruko emaitza eman du. Bestera esanda, aurreko urteetako saldo negatibo hori errekuperatu eta gainetik 87.000€ hurrengo urterako gelditu direla esan daiteke.\n87.000€ inguruko soberakin hori baina, egonkortasun lege berriaren arabera, Udalak dituen zorrak ordaintzeko erabili behar da. Otxandioko Udalak duen zor bakarra 2011. urteko Udalkutxaren likidazio negatiboa denez, 14.500€ inguru, hau ordaindu eta gero +72.000€ inguru geldituko zaizkio hurrengo urterako. Bizi dugun egoera ekonomikoa kontuan izanik, 2013. urtean sor daitezkeen ezusteko egoerei aurre egiteko gordeko da eta beharrezkoak baino ez diren inbertsioak egiteko.\n2013. urteko ekitaldian, Udalak 2009, 2011 eta 2012ko Udalkutxaren likidazio negatiboaren ondoriozko diru-itzulera egin behar dio Aldundiari. Guztira 77.445,35€. Horri gehitu behar zaio 2013ko Udalkutxaren %6ko jeitsiera (50.949€). Ondorioz, inbertsioetarako margen gutxiko urtea izango da.\nHona hemen, aurrekontu proiektuaren aurkezpenean eman zen informazioa. Bertan, datu ekonomiko guztiak, 2013. urteko aurrekontuaren laburpena eta batzorde bakoitzaren helburuak aurkituko dituzu: aurkezpena (PDF 2MB).


Laser Diodo Depilazioa | no+vello Beasain\nFusioa Diodo Laserra eta IPL SHR teknologien konbinazioa da. No+Vello fusioak emaitzarik onenak bermatzen ditu gorputzeko ilearen ezabapenean. Bi tekniken erabilpenari esker modu ziur eta eraginkorrean tratatzen ditugu azal eta ile mota guztiak, bere erabilera beharraren arabera moldatuz.\nDIODO LASERRA gure depilazio tratamendu eraginkor, azkar, ziur eta minik gabea izaten da azal eta ile mota guztietan.\nGure No+Vello LASER ekipamendua, IPL depilazioko teknikaren diseinu eta garapenean 10 urte baino gehiagorekin kalifikatutako profesionalez diseinatua izan da.\nAhaztu ilea kentzeaz\nGure promozio guztiak No+Vello Online Dendan


Gipuzkoak “silver economy” delakoaren eremuan espezializatzeko oinarriak ezarri ditu - Adinberri\nGipuzkoak “silver economy” delakoaren eremuan espezializatzeko oinarriak ezarri ditu\nForu Aldundiak, Adinberri zahartze osasuntsuaren estrategiaren esparruan, “silver economy” delakoa bultzatzeko plan bat garatuko du, bost espezializazio nitxotan oinarrituta:\nZerbitzu soziosanitarioak eta arreta ereduak\nEtxearen egokitzapena eta laguntza teknikoak\nTeknologia gaitzaile digitalak\nEstrategia horrek ikuspegi soziala eta ekonomikoa bateratuko ditu, horrela, alde batetik, adinekoen bizi kalitatea eta arreta hobetzeko, eta, bestetik, enpresa proiektu berrien sorrera eta hazkundea bultzatzeko.\nAzpimarratu behar da, zilar ekonomia hazkunde bete-betean dagoen merkatua dela, Gipuzkoako BPGaren % 5,5 -1.472 milioi- eta enpleguaren % 9,2 -31.885 lanpostu- sortzen dituena, eta lurraldean potentzial handia duena.\nNitxo horien identifikazioa Adinberrik azken urtean Gipuzkoan eremu hori eskaintzaren zein eskariaren ikuspegitik dimentsionatzeko eta zein ezaugarri dituen jakiteko bultzatutako ikerketa sakon batetik abiatzen da; 188 eragilek baino gehiagok parte hartu dute, eta inkesta eta elkarrizketa sakonak egin zaizkie. Estatu mailan eta nazioartean garrantzitsuak diren erakundeekin ere kontrastea egin da, hala nola Silver Valley (Frantzia), Acció (Katalunia) edo UK Research and Innovation (Erresuma Batua).\nAzterketak ondorioztatu duenez, bost nitxo horiek baldintza guztiak betetzen dituzte lurralderako aukera gune bihurtzeko: masa kritikoa, 'silver' kolektiboaren beharrekin lerrokatzea, enpresen interesa, eta Gipuzkoan eremu horiei lotutako berrikuntza eta ezagutza gaitasunak izatea.\nLehen nitxoa, zerbitzu soziosanitarioena eta arreta ereduena, pertsonarengan oinarritutako arreta eredutik abiatuko da, eta arreta berezia jarriko du telemedikuntzan eta telelaguntza aurreratuan, alde batetik, eta estimulazio kognitiboan, bestetik. Telemedikuntza gorantz doan esparrua da, eta funtsezkoa da osasun sistemen jasangarritasunerako. Beste foku bat estimulazio kognitiboko programak sustatzera bideratuta dago, pertsonen gaitasun funtzionalari eusteko.\nBigarrena, etxea egokitzeari eta laguntza teknikoei buruzkoa da, etxebizitza irisgarrien diseinuan zein desgaitasuna edo mendekotasuna duten pertsonek etxean bizitzen jarraitzeko eta beren autonomia pertsonala bermatzeko produktuetan oinarritzen da.\nTurismo seniorrari dagokionez, helburua Gipuzkoa Europako hegoaldeko lehen mailako helmuga senior gisa finkatzea izango da. Horrek sasoiz kanpoko turismoa sustatzeko aukera ematen du; izan ere, kolektibo horrek masifikazio handirik ez dagoenean eta tenperaturak muturrekoak ez diren garaietan bidaiatzeko ohitura du, eta lurraldearen turismo eskaintzarekin bat datozen zenbait faktore baloratzen ditu, besteak beste, zerbitzuaren kalitatea, garraiobide onak eta paisaia aniztasuna.\nEra berean, ingurune lagunkoien nitxoak Gipuzkoak adinekoen egunerokoan eragin positiboa izango duten espazio eta ingurune publikoak sortzeko duen gaitasuna indartu nahi du, hiri eta landa eremuak barne hartuta.\nEspezializazio horrek, zeharka, bosgarren nitxoa izango du oinarri, hots, teknologia gaitzaileak, zeinetan Gipuzkoa ondo kokatuta dagoen, hala nola adimen artifizialean, gauzen interneten, hodeian, robotikan edo errealitate birtualean, eta horiek etxean, espazio publikoetan, gailu medikoetan edo telelaguntzakoetan edo zaintzaileen lan inguruneetan dituen aplikazioetan, besteak beste.\nLaster jarriko da abian esparru estrategiko horri erantzungo dion Jarduketa Plana. Planak honako hauek jasoko ditu: sentsibilizazioa, Gipuzkoako enpresek seniorren segmentuak dakarren aukera ekonomikoa eta haren beharrak ikus ditzaten; pertsona horien, zaintzaileen eta eremu soziosanitarioko profesionalen beharrei buruzko ezagutza oinarri bat sortzea, enpresei merkatura bideratutako irtenbideak garatzeko aukera emango diena; garatutako irtenbideekin esperimentatzea, prototipoak egitea eta ingurune errealetan abian jartzea; ekintzailetza eta ekosistemako eragileen arteko sinergiak eta lankidetza bultzatzea; eta Gipuzkoa Silver Economy delakoaren erreferentziazko eskualde gisa ezagutaraztea, horrela, enpresen nazioartekotzea eta atzerriko inbertsioa erakartzea erraztuz.\nSILVER MARKO ESTRATEGIKOA [PDF]


Lezama Bizirik elkarteak eskatuko du Txorierriko korridorean gehieneko abiadura 80 km/h-ra mugatzeko - Txorierri - Aikor.eus\nLezama Bizirik elkarteak eskatuko du Txorierriko korridorean gehieneko abiadura 80 km/h-ra mugatzeko\na: Bizkaiko Foru Aldundia 2020-12-22 13:39\nEskaera Lezamako Udalari zein Txorierriko gainerako udalei eta Bizkaiko Foru Aldundiari egingo diete. Elkartearen ustez, neurriak hainbat ondorio onuragarri ekarriko lituzke, hala nola ibilgailuek sortzen duten zarata gutxitzea eta atmosferara isurtzen diren gasen eta partikula kutsakorren kopurua murriztea.\nLezama Bizirik elkarteak bere webgunean adierazi duenez, gehieneko abiadura “mugatuta dago Bilbo inguruko edukiera handiko errepide guztietan”. Gainera, Bizkaiko Foru Aldundiak aspaldian jakinarazitako datuen eta egindako azterketen arabera, “ abiadura 80 km/h-ra mugatzeak ondorio onuragarri asko omen dakartza. Hori dela eta, Bilboko, Leioako, Barakaldoko eta Mungiako korridoreetan aspaldian jarri zen muga hori”.\nElkartearen hitzetan, abiadura zenbat eta handiagoa izan, orduan eta handiagoak dira kutsadura akustikoa eta atmosferikoa, erregaien kontsumoa eta istripuen larritasuna eta maiztasuna. “Horregatik, Txorierriko korridorean izan ezik, Bilbo Metropoliko korridore guztietan gehieneko abiadura 80 km/h-ra mugatu da. Bitxia da Txorierriko korridorean 120 edo 100 kilometro orduko abiaduran joan ahal izatea, baina Arrontegiko inguruetara ailegatzean abiadura 80 kilometro/ h-ra murriztu behar izatea. Zergatik Txorierriko udalerriok eta herritarrok kutsadura eta arriskua pairatu behar ditugu, eta metropoliko gainerako herrietan ez? Horietan ezarritako neurriak berton ere ezartzeko baino ez dugu eskatzen”.\nJakinarazi duten moduan, Txorierriko korridorean gehieneko abiadura 80 km/h-ra mugatzeko eskaera Lezamako Udalari, Txorierriko gainerako udalei eta Bizkaiko Foru Aldundiari egingo diete. Elkartearen iritziz, neurriak lurraldearen eta biztanleen bizi-kalitatea hobetzea ekarriko luke, zeren eta, segurtasuna hobetzeaz gainera, ibilgailuek sortzen duten zarata eta atmosferara isurtzen diren gasak eta partikula kutsakorrak murriztuko bailirateke eta erregaien kontsumoa gutxituko bailitzateke.\nBestalde, elkarteak azaldu du Txorierriko korridorea edukiera handiko doako errepide bakarra dela lurraldean, eta, ondorioz, salgai arriskutsuak garraiatzen dituzten kamioi gehienak handik pasatzen direla. “Oraindik ez da ezer larririk gertatu, baina Txorierriko korridorearen istripu-kopurua handia da. Abiadura eta salgai arriskutsuak nahasiz gero, koktel arriskutsua dugu. Horregatik, Txorierriko korridorean gehieneko abiadura 80 km/h-ra mugatzeko ez ezik, salgai arriskutsuak garraiatzen dituzten ibilgailuak Hegoaldeko Saihesbidetik bideratzeko ere eskatuko dugu”.


Saninazio egun jendetsua Altzon | El Diario Vasco\nTolosa GoierriSaninazio egun jendetsua Altzon\nSaninazio egun jendetsua Altzon\nBatzarremuñoko harmailak ikuslez bete ziren Tio Teronen semeak dantza taldearen emanaldian.\nYARZA ALTZO. Miércoles, 2 agosto 2017, 08:24\nAltzoko Saninazioek haurren eguna ospatu zuten atzo. Goiz guztian guraso elkarteak jokoak antolatu zituen haurrentzako eta gaztetxoentzako herrian zehar. Koxkolak biltzen, tokan, gurpila arrastaka eramatea eta paraxutarekin besteak beste. Amaieran guztientzako hamaiketakoa banatu zen, baita hainbat kirolerako materiala ere.\nGainera, jendetza elkartu zen Tio Teronen Semeak taldearen dantza emanaldia eta Oreja TX taldearen kontzertua ikusteko. Batzarremuñoko terraza ikuslez bete zen humorez jositako dantza ikuskizunean. Segidan, eliza bete egin zen Oreka TX taldearen kontzertuan. Bertan, 'Sílex' azken diskoa aurkeztu zuten, harrizko txalaparta oinarri duena.\n«Abaltzisketako leku guztietan zure izena aditzeak poza eta indarra ematen du» Zegamarrak, Orduña inguruko mendietan


Hondarribia eta Irunek FITUR azokari ateak irekiko dizkiote\nIrun eta Hondarribiko Udalek, Bidasoa bizirik elkartearen bitartez, 39.FITUR azokan (Nazioarteko Turismo Azokan) parte hartuko dute, urtarrilaren 23tik 27ra Madrilen ospatuko dena. 9. pabilioian Euskadiren stand-ean egongo dira, Euskal Kostaldeko erakustokiko kolaboratzaile gisa. Stand-aren inaugurazioa urtarrilaren 23an, asteazkenean, 12:30etan izango da.\nFITUR aukera bikaina da, turismoaren sektoreko profesionalei zein bisitari potentzialei, Bidasoako eskualdearen eta bere inguruneko zerbitzuen informazioa eta balio historiko, natural eta ondare balioaren inguruko informazioa eskaintzeko.\nInteresa erakusten duten azokako bisitariei Hondarribia eta Irungo eskaintza turistikoari buruzko informazioa emango zaie, ohiko informazio liburuxkak emateaz gain, Dies Oiassonisaren inguruko liburuxkak, ostatu-hartzeko aukeren inguruko informazioa, etab.\nGainera, turismoarekin erlazionaturiko hainbeste pertsonen presentzia aprobetxatuz, beste hiriekin batera antolaturiko proiektuen inguruko bilerak eta aurkezpenak egiteko aprobetxatuko da. Zehazki, urtarrilaren 24ean, ostegunean, 11:00 Hiri Erromatarren Sareko kide diren hirien arteko bilera bat egin da eta Irungo hiriak bertan parte hartu du. Goiz horretan bertan, 13:30etan Sarearen aurkezpen bat egingo da Euskadiren stand-ean.\n14:00etan Turismoa Euskadiko teknikoekin bilera bat egingo da eta 2019 urterako ekintza ezberdinak antolatuko dira. Beranduago, 15:00etan egingo den Erdi Aroko Sarearen asanbladan Hondarribiak parte hartuko du eta 17:00etan Madrilgo stand-ean aurkezpena egingo da.\nAzkenik, 18:00etan izango den Euskal Kostaldeko Museo Sarearen aurkezpenean parte hartuko dute Oiasso Museoak eta Arma Plazak parte hartuko dute.\nAzken finean, Irun zein Hondarribiak, turismoaren sektoreko profesionalei eta bezero posibleei informazioa eskaini, bilera eta aurkezpen ugaritan parte hartu eta lehen eskutik turismoaren sektorera, turismo bulegoetan edo turismo naturalean aplika daitezkeen teknologien joerak ezagutzeko aukera dute.


Kukaik arrakasta itzela izan du Bogotan — dantzan.eus\nHemen zaude: Hasiera › Albisteak › Kukaik arrakasta itzela izan du Bogotan\nKukaik nagusiki 'Gelajauziak' ikuskizunaren aurrerapen bat egin du Bogotan. Ikuskizuna bere osotasunean Leioako Umore Azokan estreinatuko da, datorren hilabetean, baina FITB jaialdian ikuskizun berriaren pasarte bat aurkeztu dute aurrerapen gisa.\nGelajauziak ikuskizuna Kukai eta Cesc Gelabert koreografo handiaren bat egitetik sortu da. Lan berriaren sormen prozesuan Néstor Basterretxea eskultorea, Idoia Oiartzabal moda Diseinatzailea eta Sabin Bikandi eta Xabier Erkizia musikariak hartzen ari dira partes besteak beste.\nFITB jaialdia 18 herrialdetako hainbat ikuskizun aurkeztu dira; Kukai izan da Euskal Herriko ordezkari bakarra.


Danubioko suabiarrak - Wikipedia, entziklopedia askea.\nEtnia desberdinen mapa. Suabiarrak arrosaz agertzen dira.\nDanubioko suabiarrak (alemanez: Donauschwaben) Europako hego-ekialdeko herrialdeetan, bereziki Danubio ibaiaren bailaran, bizi diren populazio aleman hiztunak dira. Gehienak Otomandar Inperioa kanporatzeak utzitako lurrak birpopulatzeko XVIII. mendean erabili ziren kolono-immigranteen ondorengoak dira.\nEzarri ziren lurraldeen garapen historiko desberdina dela eta, Danubioko suabiarrak ezin dira herri bakar bat bezala ikusi. Gaur egungo edo iraganeko estatuetatik ateratako alemanak dira: Hungariako alemanak; Satu Mare suabiarrak; Banat suabiarrak eta Serbiako Vojvodinako alemanak, bere burua Schwowe deitzen dutenak; Kroaziako Eslavonia (batez ere Osijek eskualdea). Karpatoetako alemanak eta Transilvaniako saxoiak ez dira sartzen Danubioko suabiarrak taldean.\n(Gaztelaniaz):Suaboen historiaren laburpena.\nOrriaren azken aldaketa: 13 abendua 2019, 19:46.


Uberan - Euskal Idazleen Elkartea - “Ez dok hiru” antzezlana Donostian\n“Ez dok hiru” antzezlana Donostian\nTartean teatroak udaberrian plazaratu zuen Ez dok hiru, euskal musikaren benetako istorioa Elkar argitaletxearen eskutik. Antzezlana estreinatzearekin batera publikatu zuten Patxo Telleriak idatzitako gidoia jasotzen duen liburua. Aste honetan bertan Donostian ekingo diote udazkeneko birari, Victoria Eugenia antzokian eskainiko dituzten bi emanaldiren bitartez.\nHitz hauekin aurkeztu zuten liburua, eta bide batez, ikuskizuna bera:\nAntzerkia eta musika, musika eta antzerkia. Eszenatokiaren ezagun historikoak biak, kasu honetan elkar hartuta datozenak. Eta nola harilkatu biak? Umorearen bidetik, zalantzarik gabe. Horretan esperientzia handia dute antzezlaneko aktore nagusiek: Tartean teatroko Mikel Martinez eta Patxo Telleria bera dira oholtza gainean. Baina ez datoz bakarrik, hainbat musikari izango dituzte bidelagun: Adrián García de los Ojos, Maria Arriaga eta Telleria Iván Allue. Jokin Oregi taula zuzendari eta idazleak zuzendu du obra.\nLiburua eta antzezlana batera aurkeztu zituzten pasa den martxoan, eta udako etenaldiaren ostean indarberriturik datoz, udazkenean Euskal Herriko hainbat puntutan eskainiko duten emanaldi sortarekin. Irailaren 5 eta 6ean Donostiako Victoria Eugenia Antzokian eskainiko dituzte emanaldiak, 20:00etan. Ondoren datozenak jakin nahi izanez gero, begiratu zerrenda HEMEN.


azaroa 2015 - Jalgi hadi plazara\nPolizia nazionalak: ‘Askotan, zirikatzeko valentzieraz egiten digute’\n2013ko gertaera batengatik bi polizia nazional absolbitu dituzte. Miquel Gironés musikariak atxiloketa ilegala izatea eta zauriak eragitea salatu zuen. Haren itxurak eta valentzieraz aritzeak eragina izan zutela uste du. Valentzian ezaguna da Miquel Gironés. Obrint Pas musika taldeko abeslari, perkusionista eta dultzaineroa izan zen (taldeak ez du jarraitzen). Abestietako gai nagusiak, besteak beste, Herrialde Katalanetako lurralde eta hizkuntza batasuna, eta katalanaren defentsa dira. 2013ko...\nSexu harremanak dituzten emakume gizen eta beltz zoriontsuak?\nGabourey Sibide aktore ezagun beltz eta gizena AEBetako serie batean gizon batekin sexu harremanetan agertu da. Sare sozialetan erruz iraindu dute sexu eszena grabatu izanagatik. Sare sozialetan batek adierazi duenez halako pertsonei ez liekete aktore gisa lan gehiago eman behar. Gorroto hitzak ugariak izan dira. Beste baten iritziz, harrigarria da Gabourey aktoreak telebista saiokoa moduko aktorearekin ligatu izana. Aktore gizonezkoa ez da gizena, baina bai beltza. Hirugarren batek dio...\nEmakumeak bakardadean, indartsu eta independente\nHalakoak dira Sarah Orne Jewett XIX. mendeko idazle estatubatuarraren liburuetako protagonistak. Ez dute heroi izatea helburu, eta bakarrik eta ausart eusten diote eguneroko bizitza gogorrari. Jewetten nobela bat gaztelaniaz irakurtzeko moduan da hemendik aurrera: La tierra de los abetos puntiagudos. Sarah Orne Jewett 1849. urtean jaio zen AEBetan eta hango literatura erregionalistaren adierazle nabarmenetakoa izan zen. Bigarren mailako literatur generotzat zuten, eta beraz, Jewett ez zuen...\n“Sutondoko kontuak” liburua: soziolinguistika dosiak pasadizoka\nTxerra Rodriguezek soziolinguistika du lanbide eta ikasbide. Jakintza hori modu ulerterrazean zabaltzea du helburu. Intentzio horrekin argitaratu berri du Sutondoko kontuak (Autoedizioa) liburua. Hala dio berak: “Soziolinguistika gure errealitate hurbila eraldatzeko zientzia gisa baino ez dut ikusten eta, zentzu horretan, liburu honek bere xumean eraldatze bide horretan aurrerapauso txikia izan gura du”. Pasarte motzez osatutako liburua da, batzuetan bere bizitzako pasadizoak aztertzen ditu...\n700.000 jarraitzaile zituen sare sozialetan 18 urteko Essena O’Neill-ek. Bere gorputz eta bizitza perfektua zituen erakusleiho. Bere irudia besteen begietara eraikitzen ari dela jabetu eta sare sozialetatik atera da. “Errukarri sentitzen nintzen, nahiz eta dena eduki”, esan du O’Neill gazteak. 12 urte zituenetik besteen onarpenaren bila ibili da, teknologia berriak baliatuz. Argazkiak saldoka, eta bideoak ere bai. Bere bizitza zoragarria eta itxura gaindiezineko gorputza erakutsi ditu...\nZer egin emakume akitua izateari uzteko\nBatik bat 40 urte inguruko emakumeak. Haurrak eta enplegua tarteko, neke kronikoa daramate bizkar gainean. Gainera, eginkizunetan kale eginez gero, errudun sentitzen dira. Mujeres agotadas, y cómo dejar de serlo (Pilar Benítez, Grijalbo) liburua argitaratu berri da. Liburuaren egileak osasun arazo larria izan zuen duela urte batzuk. Sendagileak esan zion bere organismoa pott eginda zegoela eta ebakuntzaren ondorengo orbanak horregatik ez zitzaizkiola ixten. 5 haur zituen eta enplegua. Akituta...


Eutanasia zigorgabetzeko eskatu dute Espainiako Kongresuan | Gizartea | Berria\nEutanasia zigorgabetzeko eskatu dute Espainiako Kongresuan\nMilioi bat sinadura baino gehiago aurkeztu ditu Change.org plataformak; Maribel Tellaetxeren familia bertan egon da\nEutanasiaren aldeko protesta Espainiako Kongresuan. Emilio Naranjo/EFE\nChange.org plataformak eutanasiaren aldeko milioi bat sinadura lortu ditu, eta Espainiako Kongresuan aurkeztu ditu; 374.000 pertsonak sinatu zuten sufrimendua amaitzeko eragindako heriotzaren alde, eta 600.000 pertsonak, Angel Hernandezi babesa eman zioten. Hernandez suizidioa eragiteaz salatu zuten apirilean, emazteari hiltzen lagundu ziolako, eta emakumearen aurkako indarkeria epaitegiaren eskutan dago epaia.\nDeialdiak eutanasiaren aldeko hainbat ekintzaile bildu ditu: haien artean daude Marcos Ariel Hourmann. Espainian eutanasia aplikatzen lehen medikua izan zena, eta Maribel Tellaetxe portugaletearraren familia; martxoan hil zen Tellaetxe, hilabete luzez eutanasiaren alde egin ondoren. Tellaetxek alzheimerra zuen, eta familiakoei eskatua zien bere buruaren jabe ez zenean eutanasia ezartzea.\nHourmannek gobernuaren erantzukizunik eza salatu du; haren arabera, eutanasiaren aldeko lege bat ezarri ezean, milaka familiak “sufritzen” jarraituko dute. Luis de Marcosen familia ere bertan izan da, 2017ko abuztuan zendu zen esklerosi anizkoitzaren ondorioz; hil baino lehen salatu zuen legeak “krudelak” direla, eta “ankerkeria terapeutikoa” egiten dela.\n2018an Kataluniako Legebiltzarrak egin zion proposamena Espainiako Kongresuari, eta 2019ko otsailean Portugaleteko Udalak egin zuen eskaria.\nBi gizon espetxeratu dituzte Zornotzako erasoarekin lotuta\nAtxilotutako zortzi mutiletatik hiru igaro dira epailearen aurretik, eta bat libre geratu da, baldintzapean; hilero epaitegian aurkeztu beharko du. Gazteak oso larri segitzen du


Bernardo Atxaga, Koloniako "Poetica II" Jaialdian. Bernardo Atxaga\n2016-01-21 ¦ Jaialdiak\nDatorren astelehenean hasiko da Koloniako literatura jaialdi ezaguna, Poetica II. Astebetez, mundu osoko idazleak bilduko dira Alemaniako hirian. Beraien artean izango da Bernardo Atxaga ere, zeinek lau ekitalditan hartuko duen parte, astelehenetik larunbatera bitartean.\nUrtarrilaren 25etik 30era bitartean izango da aurtengo Poetica II literatura jaialdia. Koloniako Unibertsitateak antolatuta, Alemaniako Hizkuntza Akademiaren eta Hezkunza Ministerioaren laguntzarekin, Europa mailan egiten den ekitaldirik garrantzitsuenetarikoa da.\nAurtengoan ere kontinente osoko hamaika idazle bilduko ditu Kolonian, besteak beste, Yuri Andrukhovych (Ukraina), Georgi Gospodinov (Bulgaria), Lavinia Greenlaw (Erresuma Batua), Durs Grünbein (Germany), Paul Muldoon (AEB), Ilma Rakusa (Suitza), Ana Ristović (Serbia) edo Sjón (Islandia).\nBernardo Atxaga ere bertan izango da, 4 ekitalditan parte hartuz. Asteleheneko sarrera-ekitaldiaz aparte, astearteko ekitaldi nagusietakoan izango da, "Readings and Conversations with Bernardo Atxaga, Lavinia Greenlaw, and Paul Muldoon", Koloniako Liburutegian, iluntzeko 8etatik aurrera.\nOstiralean (urtarrilak 29) Wallraf-Richartz Museoan egongo da, "Readings and Conversations with the Poetica Authors and Authors from the German Academy for Language and Literature" ekitaldian. Eta larunbatean (hilak 30), ondorengo ekitaldian izango da, "Poetry Meets Scenery", non literatura eta antzerkia uztartuko diren.\nEGUNERAKETA: Hona hemen Poetica jaialdiko ekitaldietako bat, Atxagaren parte-hartzearekin (Atxaga 48. minututik aurrera).\nPoetica II jaialdiko egitarau osoa PDF honetan ere ikus dezakezu.\nKoloniako "Kölner Stadtanzeiger" egunkariak Atxagaren poema hau aukeratu zuen Poetica II jaialdia aurkezteko.


Spero lucem • ZUZEU\nObabakoak liburuaren 25. urteurrenaren karira, Plagioa Vs. Originaltasuna goiburuko jardunaldiak izango dira datozen asteotan, Bilbon. Oso itxura interesgarrikoak. Espero dut –euskal literaturarentzat bezala niretzat, pertsonalki, erreferentziala izan den- liburu horretaz argibide berriak ekartzea. Besteak beste, liburuko plagio gehiagoren berri.\nHorregatik, ez nuke aukera galdu nahi aspalditik gogoan gordetako misterio pare bat argitu aldera. Hasteko, Henry Bengoa inventarium ere plagioa ote den. Hain zuzen, berriki 30. urteurrena bete duen Gauzaren atzekaldean nobelarena.\nInolako asmo inkisidorerik gabe, esan gabe doa. Ez dut ardura plagioa egitea zilegia den, beti, inoiz ez, behar denean soilik… Edo ondo egiten denean soilik, Atxagak –Axular lagun- proposatutako metodoari jarraituz. Gianni Rodariren proposamenaren antzekoa, Mikel Hernandez Abaituak Egan aldizkarian (2009-1/2) seinalatu zuenez.\nBeste kontu bat da, arduragarriagoa, Henry Bengoa benetan plagioa balitz, zuzenbidean egindako plagioa litzatekeen. Alegia, Atxagak berak proposatutako ereduaren arabera.\n1- “Plagiatzaile batek argumentu garbiko testuak aukeratu behar ditu. Ekintza soil batzuetara labur daitezkeen ipuin edo nobelak…” Lehen puntu honetan, eta lehen itxura batean, balirudike bai araua bete egiten dela. Erdozaintzi-Etxartek berak aitortu zuenez, Argiarako elkarrizketa batean, 1983ko urtarrilean:\n“Gauaren atzekaldeak nobelaren gaia oso xinplea duk: Migel errefugiatu politiko bat duk, Parisen bizi dena, bere adin betean heriotze absurdo batek eramaten duena; honen bi lagunak, Jose eta Txomin, haren gelara badoatzik pusken biltzera, honela Mireni eman hitza betez.”\nHalere, soiltasun horretatik haratago, istorioa gutxienekoa da Erdozaintzi-Etxarten nobelatxoan. Pisu gehiago du kutsu poetikoak –eta politikoak ere-.\n2- “Plagiatzerakoan, bitxikeriak alde batera utzi behar dira beti”. Liburu arraroak, ezezagunak, oro har. Hizkuntza aldetik, esaterako. Gauaren atzekaldean euskaraz dago, jatorriz –Oztibarreko aldaeran-. Eta ez zuen zertan plagiatzailearen hizkuntzara itzulita egon. Villiersen ipuina ere ez zegoen euskaratuta. Nolanahi dela, Atxagak argi utzi zuen bere ikuspegia –ausart eta kritikoa, eta itzal handikoa azken mende laurden honetan-, euskal idazlearen hizkuntza literarioaz, hain juxtu ere Gauaren atzekaldean kaleratu zen garaian (Jakin 25, 1982 Urria-abendua).\nBistan da, sei urteren buruan –1988an- dezente apalduta legoke nobelatxo horren oihartzuna. Erdozaintzi-Etxarten heriotzak –1984an-, oso oker ez banago, ez zuen berrargitalpenik ekarri. Eta euskal narratiban eta gizartean izandako bilakaera handiek 2. puntuko 3. atala ere betetzat jo lezakete: “Zenbat eta zaharragoa izan eredua orduan eta hobeto plagiatzailearentzat.” Erdi Arora edo klasikoetara itzuli beharrik gabe.\nAlabaina, puntu horrek lehen misterio batera eraman ninduen, hemen argitu ezina: nola iritsi ote zen nobela horren ale bat nire etxeko liburutegira?\nGogotik saiatu naiz gogoratzen. Argi daukat ez zela 1988 baino lehenago izan. Eta irakurri egin nuela, hitz ezezagun ugarien ondoan sinonimo familiarrak idatzi bainituen, arkatzez. Argi daukat, halaber, ordurako irakurriak nituela bai Obabakoak,bai Henry Bengoa. Beraz, onartu behar, berdin Gauaren atzekaldean aurretik irakurri banuen, edo ondoren, ez nuela plagiorik antzeman. Eta antzeman banuen, nire kolkoan gorde nuela, edo nire korroan. Eta ahaztu, azkenerako.\nDena den, argitzea espero dudan beste misterioa Gauaren atzekaldean liburuaren azalarena da.\nIzan ere, etxeko alearen azalaren irudia ez da Interneteko gordetegi eta salguneen katalogoetan dauden aleen azaletako bera. Nobelaren edizio bakar bat kaleratu bazen, nola ote nirean, izkinan, irudiaren izena eta egilea agertzea –“Montmartre, 81, Igartua”- eta beste gehienetan ez. Nirean Sacre-Coeur basilikaren kupula agertzea, karrikaren gainetik, eta beste gehienetan ez. Nirean eskuineko etxearen leihoen pertsiana gehienak itxita egotea, eta besteetan gehienak irekita.\nAtxaga, Erdozaintzi-Etxart, Gauaren atzekaldean, Henry Bengoa, obabakoak, plagioa\n2 pentsamendu “Spero lucem”-ri buruz\nEmilio Lopez 2013-02-14 15:30\n1982ko liburuaren azalak basilikaren kupula eta pertsianak itxita ekartzen ditu; ideia polita zen, tituluak Céline-ri egiten dion begi-klixka kontutan harturik: Montmartre, Céline-ren aberri txikia izan zen.\nPlagio kontutan, egia da lagunen bisita bien abiapuntua da. Gero, Manex Erdozainzi-Etxartek errespetu ikaragarria zion ETAren proiektuari, eta Atxagak ez zuen benetako H.B. aurkitu nahi. Atxagari buruz bederen, hori zioen Antton Azkargortak 4. Larrun aldizkarian, 1986an.\nNik Atxaga eta Iturralderen emankizuna Baionako Balichon kultur-etxean ikusi nuen, eta, nahiz eta liburua zuela gutxi irakurria izan, plagioren ideia ez zitzaidan burura etorri, eta gaur arte ez naiz konturatu. Baina idazten hasteko estakuru argumental bera izanik, Erdozainziren sostengua (minez betea) eta Atxagaren porrotaren aldeko apostua kontrajarriak dira, oso. Horregatik ez nituen erkatu (?) (edo, behar bada, motza naizelako?)\nZerbait egitegotan Henri Bengoak ifrentzuz ematen du Migelen proiektua.\nBaina istorio zaharrak dira, eta hain segur erdia ahaztu zait.\nKugema 2013-02-14 21:20\nAzalaren misterioari buruz, bilatu dut “Gauaren atzekaldean” nobelaren argitalpen gehiago (Elkar-en katalogoan, euskal produkzioaren Jakin-en bilatzailean, ISBN delakoan…), eta ez dut topatu 1982koa besterik. Halere, begiratzen baduzu nobela hori Sarean irakurgai dagoen Armiarmaren gunean (goian jarri dut esteka) beste azala agertzen da. Nola ote?\nPlagioaren aferaz, Atxagak proposatutako metodoan ez da alde ideologikotik ezer esaten, “ongi” plagiatzerakoan kontutan hartu beharrekoa. Urrunago gabe, oinarri ideologikoak oso ezberdinak dira Villiersen “Esperantzaren tortura” eta Atxagaren “Pitzadura bat elur izoztuan” ipuinetan. Bateko fanatismo eta zigor erlijiosoak, besteko amodiozko grina eta mendekuak…\nBaina egia da –nire irudiko- zilborreste edo sistema komunikatzaile bat eratzen dela plagiatutako bi liburuen artean (orijinalaren eta plagioaren elementu guztien artean, ideologikoak, besteak beste). Eta alde horretatik –Henry Bengoa plagioa balitz, benetan-, zurea bezalako irakurketa-erkaketek joko handia eman dezakete.\nAparte, plagioa konfirmatuko balitz, Atxagak defentsa on bat prestatuta edukiko luke, bere metodoari jarraituz. Eta, batez ere, gurea bezalako “hesparru txikiko kulturetan” egoten diren etsaikeria eta ezinikusien eskarmentatuz. Seguru defentsa hori ere zuku handikoa litzatekeela.\nKonfirmatu bitartean –edo ezean-, nik gomendatuko nuke “Gauaren atzekaldean” (berriz) irakurtzea. Oso laburra da, eta irakurketa oparoak eskaintzen ditu. Berez. Baina balizko plagio horri begira ere bai. Ez baita bi lagunen bisitaren kointzidentzia, soilik. Paralelismo nabarienez gain, “ereduaren” hamaika “arrasto” txiki eta bitxi daude.


REGGAE FEVER x15 - Arrosa\nSaio berezia izan da Reggae Fever-eko 15.na. ‘Skabidean’ taldeko Nikoren bisita jaso dugu. Disko berria daukate nafarrek: ‘Izaera’ eta aurkezpen birari buruz hitz egin dugu. Primizian, diska berriko abesti batzuk aditu ditugu!\nEGUN ERO KANTUZ - Ekaitz Astiz Martinez


·CIS·Centro de Investigaciones Sociológicas·Zein urrats jarraitzen ditu CISek inkesta bat burutzeko?\nInkestak Nola egiten dira inkestak Zein urrats jarraitzen ditu CISek inkesta bat burutzeko?\nZein urrats jarraitzen ditu CISek inkesta bat burutzeko?\n1) Inkestaren diseinua: helburuak, unibertsoa, eredua eta galdeketa\n2) Datuen bilketa edo landa lana\n5) Emaitzen argitalpena: Nola ezagutarazten dira CISek egindako inkesten emaitzak?\nInkestaren helburuak: zeintzuk dira CISek ikertzen dituen gaiak?\nInkesta bat egiten hasteko helburuak zehaztu behar dira: zeintzuk diren ezagutu nahi diren gaiak eta herritarren iritzia.\nCISek Espainiako gizartearen jarrera eta jokabideak sakonkiago ezagutzea du xede, baita bere egonkortasuna edota denboran zehar izan duen aldaketa neurtzea ere. Zenbait gairi buruzko 2000 inkesta inguru egin ditu bere ibilbidean zehar.\nUnibertsoaren (biztanleen interes-taldearen) definizioa eta laginaren elaborazioa: nori galdetzen zaio?\nInkestaren unibertsoa informazioa eman dezaketen biztanleek osatzen dute. CISen inkestek 18 urtetik gorakoak diren eta espainiar nazionalitatea duten biztanleak izan ohi dituzte unibertso (edo azterketa-xede den biztanleria) gisa, baina, zenbaitetan, Espainian bizi diren biztanle guztiak hartzen dituzte kontuan (eta, beraz, atzerritarrak hartzen ditu barne). Biztanle gazteek osatutako unibertsoari (15 eta 29 urte bitartean zehazten den adin-tartekoei normalean) edo populazioaren beste azpitalde batzuei ere egiten zaizkie inkestak.\nBiztanle guztiak elkarrizketatu ezin direnez, beharrezkoa da inkestatuko diren pertsonen lagin bat aukeratzea. Langinik adierazgarrienak lortzeko beharrezkoak diren prozedura zientifikoei jarraitzen die CISek. Prozedura horiekiko errespetua erabakigarria da inkestan lortutako datuak erabiltzeko, inkestatutako biztanleria deskribatze eta aztertze aldera, errore-marjina dagoela kontuan hartuz betiere (bere magnitudea inkesta bakoitzaren fitxa teknikoan agertuko da).\nLaginaren tamaina eta ezaugarriak inkesta baten helburuen arabera alda daitezkeen arren, CISen inkestek gutxienez 2500 gizabanakoren lagina izan ohi dute.\nGaldeketa prestatzea: nola galdetzen da?\nGaldeketak galdera-sortak dira, eta herritarrek hainbat gairi buruz duten iritzia biltzeko baliagarriak dira. CISen kasuan, izaera sozial eta politikoa duten gaiak galdetzen dira batez ere. Horrez gain, elkarrizketatutakoen ezaugarriei buruz galdetzen da (sexua, adina, ikasketa-maila, lanbidea); izan ere, taldeen artean iritzi-ezberdintasunik dagoen aztertzea da helburuetako bat. Inkestan parte hartu duen pertsona identifikatzeko lagungarria izan daitekeen informaziorik ez da biltzen inkesten datu-fitxategian.\nCISeko teknikariak prestatzen ditu galdeketak, CISen eta beste erakundeetan eta inkestak egiten aritzen diren nazioarteko erakundeetan diseinatutako inkestak biltzen dituen dokumentazio-lan arretatsu baten bidez.\nGalderak diseinatzeko orduan, arreta berezia jartzen da elkarrizketatuko diren pertsonek ulertzeko modukoak izan daitezen, prestakuntza-maila edo bestelako ezaugarriren bat edozein dela ere. Orekatuak eta inolako zehartasunik gabeko idazkeradunak izateko ardura ere hartzen da.\nCISek egindako galderarik gehienetan, erantzunaren aukerak galdeketan agertzen dira eta zenbaki-kode bat eraman ohi du bakoitzak, datu-fitxategian azaltzen dena.\nAurrez finkatutako erantzun aukerarik ez duten galderak ere egiten dira, CISen hileroko barometro guztietan biltzen den galdera, esaterako, non inkesta egiten zaien pertsonei Espainiako hiru arazo nagusi beren hitzekin azaltzeko eskatzen zaien . Ondoren, erantzun horiek guztiak sailkatzen dira CISen (“kodetze prozesua” deritzo). Horrela, langabeziarekin, etxebizitzarekin eta immigrazioarekin lotura duten guztiak taldekatu daitezke, gai bakoitzari buruzko aipamen-kopurua zenbatzeko.\nDatu-bilketaren prozesuarekin amaitu bezain pronto, galdeketen erantzunetatik jasotako informazio guztia prozesatzen da.\nEmaitzak ezagutzeko eta inkestaren gaiari buruzko herritarren iritzia aztertzeko, eskuratutako informazioa grabatu behar da. Datuen matrize edo fitxategian islatzen dira elkarrizketatutako pertsonek inkesta baten galdeketako galdera bakoitzeko ematen dituzten erantzunak.\nFitxategietako ilara bakoitza galdeketa bati dagokio (inkestatutako pertsona bati) eta zutabeetan burututako galdera bakoitza ipintzen da. Bien elkargunean agertzen da inkestatutako pertsonak emandako galdeketaren erantzun bakoitza. Datuen azken fitxategiak inoiz ez du inkestatutako pertsonak identifikatzeko baliagarria izan daitekeen informaziorik izango.\nDatuen fitxategiaren egitura\nGaldeketa zk. Probintzia Udalerria Sexua Adina Seme-alaba kopurua Egoera ekonomikoaren balorazioa Irakaskuntza publikoaren balorazioa (0-10) Irakasleen lanaren balorazioa Hezkuntzaren Lege Organikoaren edukiekiko adostasun-maila\n0001 Murtzia Ojós Gizonezkoa 18 0 Erdizkakoa 3 Erdizkakoa Guztiz ados\n0002 Bartzelona Masnou Emakumezkoa 78 2 Txarra 6 Txarra Nahiko ados\n0003 Badajoz Mérida Emakumezkoa 45 2 Txarra 7 Ona Ez daki\n2500 Zaragoza Calatayud Gizonezkoa 32 1 Ona 5 Ona\nDatuen fitxategian grabatutako informazioaren bidez, inkesten emaitzak ateratzen dira.\nCISek bere inkesten emaitzak aurkezten ditu, prozesatutako datuak dituen agirien edo datuak grabatzen diren matrize zein fitxategien bidez.\na) Prozesatutako (edo taula gisa jarritako) datuak dituzten agiriak:\n“Emaitzen” agiria, galdera bakoitzaren maiztasun-erlazioarekin, hau da, erantzun bat eman den aukera kopuruarekin, eta galdera hori egin zaien pertsona guztiekiko portzentajearekin.\nGaldeketako galdera guztien "gurutzeen" agiria, aldagai soziodemografikoaren (sexu, adin talde, habitat-tamaina, ikasketa-mailaren), politiko (ideologia eta boto-oroimenaren) eta sozioekonomikoen (egoera eta estatus sozioekonomikoaren) araberakoa. Agiri horien bidez, inkestaren gaiari dagokionez gizonezkoek emakumezkoen antzeko iritziak dituzten edo gazteen eta helduagoen artean iritzi ezberdintasunik dagoen jakin daiteke.\nAgiri horiek, hasiera batean, CISen webgunean aurkezten dira behin-behineko bertsioan, “emaitzen aurrerapenak” deituriko agirietan.\nOndoren, datu guztien azterketa sakona egiten da; fitxategia CISeko Datu-bankuan sartu aurretik, egon daitezkeen erroreak antzemateko. Datu guztiak berrikusi ondoren, eta egiaztatze, garbitze eta anonimizazio prozesua burutzean, CISen Datu-bankura pasatzen da ikerketa eta datuen fitxategia jendearen eskura jartzen da. CISen funtzionamendua arautzen duen legeak epe zehatz batzuk ezartzen ditu urrats horietarako, inkesta motaren arabera.\nb) Datuen matrizeak edo fitxategiak, non, egiaztatze, garbitze eta anonimizazio prozesua burutzean, elkarrizketatutako pertsonen erantzun guztiak biltzen diren\nInkesta baten emaitzak sakontasunez aztertu nahi dituzten pertsonek datuen fitxategia erabili ohi dute; izan ere, aukera ematen die hainbat informazio truke (galderak) burutzeko, edo, adibidez, boto-asmoari buruzko informazioa duten inkesten kasuan, hauteskunde-emaitzen zenbait balioztapen mota burutzeko.\nc) Dokumentazio teknikoa:\nInkesta bakoitzaren ezaugarri nagusiak dakartzan fitxa teknikoa: (azterketa-xede den biztanleria, landa-lana egin den data, diseinatutako laginaren eta burututako laginaren tamaina, laginaren diseinuaren ezaugarriak eta, hala behar izanez gero, datuen tratamendurako haztapen-koefizienteen erabilerari buruzko informazioa).\nDatuen matrize edo fitxategiekin batera, aplikatutako galdeketa literala eta kode-liburua emango dira.\nZenbait kasutan, egindako inkestek konplexutasun bereziren bat dutenean, inkestaren ezaugarri tekniko espezifikoak azaltzen dituen txosten metodologiko bat ere ematen da.


Euskal Herria Bildu - Nafarroa aske, justu eta solidarioa\nNafarroa aske, justu eta solidarioa\nNafarroaren Egunaren harira, EH BILDU NAFARROAk honako mezua helarazi nahi die nafar jendarteari eta eragile politiko, sozial eta sindikalei. Hain zuzen ere, autogobernuaren aldeko mezua da gaurkoan eman nahi duguna, geure burujabetza berreskuratzeko bidean urratsak egin ditzagun.\nEgungo autogobernua, Nafarroaren burujabetza oinarri duen foralitatearen aztarna gisa ulertuta, erabat murrizturik dugu LORAFNA edo Foru Hobetzearen lege-markoan. Nafar jendarteak sekula berretsi ez zuen lege-markoa. Eta inposatu zitzaigun marko hori bera ere arriskuan dago Espainiar Estatuaren inboluzio antidemokratiko eta birzentralizatzilearen ondorioz.\nEH Bildun autogobernuaren defentsa abiapuntu moduan ulertzen dugu. Eta zinez uste dugu abiapuntu horretan bai indar politiko, sozial eta sindikalen gehiengoa, bai eta Nafarroako instituzioak ere batu beharko ginatekeela. Ildo horretan, guztion eginkizuna izan behar duen erronka horretan, elkarlanerako eta dinamika bateratuen aldeko gure apostua zintzoa eta irmoa izanen da.\nNafar jendarteari ere argitasun berberaz esaten diogu geure proiektu politikoa ez dela mugatzen orain arte nekez mantendutakoari. EH Bilduk irmotasunez eta konplexurik gabe aldarrikatzen du Nafarroaren eta Espainiar Estatuaren arteko harreman eredu berri baten beharra. Berdintasunean oinarritutako harremana, inolako mendekotasunik gabea. Nafarroa burujabea nahi dugu, nafar jendarteak berak erabakiko duen formulazio eta enkaje juridiko-politikoa izanen duena.\nEra berean, konplexurik gabe diogu gaur egun halako harreman moldea eta burujabetza estatusa izateko bide bakarra eskumenak hartzea eta estatu baten moduan formulatzea dela. Baina horrekin batera argi dugu XXI. mendean bete-betean gaudelarik, estaturik gabeko nazioei dagokigula berritzaileak izatea eta formulazio berriak bilatzea. Eta egin, egin behar dugu, sinetsita baikaude burujabetza dela ezinbesteko tresna justizia sozialean oinarritutako eredu sozio-ekonomiko bat eraikitzeko. Egun, burujabetza ezinbestekoa da ongizate soziala bermatzeko eta XXII. mendeko komunala defendatzeko.\nHalaber, berdintasunean oinarritutako harremanaz eta burujabetzaz ari garenean, gainontzeko euskal lurraldeez ere ari gara. Izan ere, Euskal Herriko Errepublika Konfederatua dugu jomuga. Bertan, Nafarroa burujabetza osoa izanen duen Errepublika izanen litzateke, askatasunez eta hala erabakiko lukeelako konfederatuko litzatekeen estatua. Horrexegatik argi diogu ez dugula inongo anexio edo integraziorik babesten inolako erkidego edo estaturekin.\nBide horrek aurrera egingo du, baldin eta nafar jendarteak hala nahi badu. Orain dela bi urte eta erdi jendarte honek lehenengo urratsa egin zuen eta guztion artean eraikitzen ari garen aldaketa politikoaren aldeko hautua egin zuen. Sakoneko aldaketaren alde egin zuen, ez botere alternantziaren alde; instituzioak ireki, herritar guztion eskubideak bermatu eta bazterkeriarik gabeko, denontzako Nafarroa eraikitzeko. Epe honetan, zailtasunak zailtasun, kontraesanak kontraesan eta oztopoak oztopo, argi geratu da aldaketak lehen urratsa izan beharko lukeela nafar herritarrok hitza eta erabakia eduki ahal izateko.\nEsan bezala, garai nahasiak bizi ditugu. 78ko erregimenaren bizkarhezurra kolokan dago eta egoera honen aurrean ohi bezala erantzuten ari da: inboluzioa, eskubide murrizketak, inposizioa eta errepresioa. Egoera honetan gure autogobernua eta autonomia are gehiago jarri dute arriskuan, Parlamentuaren gehiengoak onartutako hainbat eta hainbat legea bertan behera utzi dituzte (hamazazpi lege, horietako gehienak izaera soziala eta jendartearengan eragin zuzena dutenak), eta gure baliabideen kudeaketa erabat baldintzatu egiin dute aurrekontuen egonkortasuna bermatzeko legearen bidez (gastu-sabaiaren muga, defizit-muga...)\nJoera birzentralizatzaile horren azkeneko adibidea dugu Madrilgo Gobernua Hitzarmen Ekonomikoaz egiten ari den txantaia, eta horrekin batera, hitzarmena bera auzitan jartzeko azpijoko politiko eta mediatikoa.\nBeharrezkoa da Nafarroan oldarraldi zentralizatzaile honi aurre egiteko indarrak biltzea, eta abiapunturik onena demokraziaren beraren defentsa egitea da. DEMOKRAZIA hizki larriz, jendartearengandik datorrena, parte hartzea benetako ahalduntze eta botere partekatze gisa ulertzen duena, eta ez boterearen subrogazio gisa. Demokrazia, herri batek berarengan eragina daukan guztiaz hartzen duen erabakia.\nNafar jendarteak erabaki egin behar du eta bere kabuz egin behar du, bere orainaren eta etorkizunaren jabe eta protagonista gisa. Horixe izanen da jendarte osoaren interesen alde egiteko modurik onena.\nErabaki nahi dugu, eta modu burujabean egin nahi dugu, ongizate sozialari eusteko eta benetako justizia sozialarekin amets egiteko bide zail eta malkartsuan aurrera egiteko berme bakarra baita. Erabaki nahi dugu, burujabetza nahi dugu, soilik horrek bermatuko dituelako zerbitzu publiko duinak, murrizketen amaiera edo guztiontzako eskubide sozialak, gatozen tokitik gatozela. Erabaki nahi dugu, herritar guztien hizkuntza eskubideak bermatzeko eta gure altxorra den euskara babesteko.\nJendarteak eredu ekonomikoaz eta lan ereduaz hitza izan nahi du, izan behar du. Baita geure lurraldearen etorkizuna baldintzatuko duten azpiegituren inguruan, geure baliabideen eta amalurraren inguruan ere (Bardea, baliabide naturalen ustiaketa...). Herritarron erabakia, era berean, krisi ekonomikoari irtenbide soziala emango dion kohesioa bermatzeko bidea da. Zerbitzu publikoak, pentsio-sistema justua eta geure gizarte-segurantza sistema propioa sortzea ahalbidetuko duena.\nZinez uste dugu demokraziarekiko eta jendartearen erabakitze eskubidearekiko konpromisoa dela aurtengo Nafarroaren Egunean nafar jendarteari egin diezaiokegun eskaintzarik garrantzitsuena. Horrexegatik, EH Bildu- Nafarroak bere konpromisoa berretsi nahi du honako adierazpen honen bidez:\nLurralde honek, herri honek, gogor egin du borroka aurrerakuntza sozialak lortzeko, bere izaera bizirik mantentzeko, erori izan denean berriz zutitzeko. Eta Nafarroak bizirik dirau, hamarkada luzez isilarazi nahi izan duten izaera errebelde horri esker. Eta ez dago prest berriro ere isilaraz dezaten, mespretxa dezaten, inposizioz bizitzera kondena dezaten. Nafarroak pertsona libreen aberri librea izan nahi izan zuen eta ideia horrek gaurdaino iraun du gure jendartean, gure imaginarioan, gure identitatean. Baita gure proiektu politikoaren oinarrian ere.\nDemokrazia defendatzeko konpromiso irmoa hartzen dugu, bai eta bide horretan aurrera egiteko gauza litezkeen ekimen anitz eta transbersaletan elkarlanean aritzeko ere.\nAutogobernua defendatzeko konpromisoa hartzen dugu. Ildo berean, geure burujabetza berreskuratzearen aldeko konpromisoa hartzen dugu, beste egitura juridiko-politikoekin berdintasun harremanak izatea ahalbidetuko duen markoaren alde lan eginez.\nDagozkigun gai guztien inguruan daukagun erabakitzeko eskubidea defendatzen dugu. Zinez uste dugulako hori dela bidea Nafarroak kohesio sozialean, berdintasunean, naturarekiko errespetuan eta garapen ekonomiko eta kulturalean... aurrera egiteko.\nNafar jendarteari dei egiten diogu guztion eginkizun horretan parte har dezan. Eta elkarlanaren beharra azpimarratzen ari gara, hain zuzen ere, Nafarroaren Egunaren bezperan, bere herri-izaera berreskuratu behar duen ospakizun honen harira. Horrexegatik, nafar jendarteari beste dei bat ere egin nahi diogu: jar diezaiogun elkarri erronka 2018ko Nafarroaren Eguna ospakizun herritarra izan dadin, iragana ahaztu gabe orainaz gozatzeko, eta herritar bakoitzak daukan onena jarriz, auzolan erraldoia egin dezagun etorkizuneko Nafarroa eraikitzeko. Nafarroa askea, bizia, justua eta solidarioa.


Urtarrilaren 14an kalean izango gara presoen eskubideen alde — ELA Sindikatua\nUrtarrilaren 14an kalean izango gara presoen eskubideen alde\nUrtarrilaren 14an kalean izango gara presoen eskubideen alde Sare Herritarra ekimenak deituta urtarrilaren 14an manifestazioa egingo da Bilbon presoen eta euren senideen eskubideen defentsan. ELAk bat egiten du deialdiarekin eta bere babes osoa adierazi nahi dio ekimenari. https://www.ela.eus/eu/albisteak/urtarrilaren-14an-kalean-izango-para-presoen-eskubideen-alde https://www.ela.eus/eu/albisteak/urtarrilaren-14an-kalean-izango-para-presoen-eskubideen-alde/@@download/image/photo140374035794078642.jpg\nSare Herritarra ekimenak deituta urtarrilaren 14an manifestazioa egingo da Bilbon presoen eta euren senideen eskubideen defentsan. ELAk bat egiten du deialdiarekin eta bere babes osoa adierazi nahi dio ekimenari.\nSare Herritarra ekimenak iragan astean aurkeztu zituen urtarrilaren 14ko manifestazioak orain arte jaso dituen atxikimendu pertsonalak. Sinatu duten lagunen artean sindikatuko idazkari nagusia dago, Adolfo Muñoz.\nHona hemen gaur lagun hauen izenean aurkeztu den agiria.


Egun osoko festa egingo da urriaren 6an, arraun-surfeko txapelketa dela-eta - Orioko Udala\nEgun osoko festa egingo da urriaren 6an, arraun-surfeko txapelketa dela-eta\nIrailak 24, 2018\nUrriaren 6an, larunbatarekin, egun osoan izango dira ekitaldiak Orion, kultura eta kirola uztartuz. Huek dira antolatzaileak: Euskal Herriko Surf Federazioa, Gipuzkoako Surf Federazioa, Orioko Udala eta Arkupe elkartea.\nURRIAK 6, LARUNBATA. PROGRAMA\n10:00 Errioko zaborraren bilketa, Herrio natur taldeak eta Begi Bistanek antolatuta. Topalekua: Arraunetxe. Parte hartu nahi dutenek kultur etxean eman behar dute izena aldez aurretik\n11:00 Federarte Market Herriko Plazan. ARKUPE elkarteko hainbat establezimenduk ere jarriko dute postua: Ttipi-ttapa, Soia, Expo eta Rose's.\n11:30 Kalefit solidarioa Herriko Plazan. KALEFITek entrenamendu funtzionaleko saio bat egingo du, surf, skate eta snowboard-era bideratuta. Barra bat jarriko dute boluntarioek eta bildutako dirua Siriako errefuxiatuentzat izango da.\n12:00 SUP (Stand-up Paddle - arraun-surfa) egokitua Arraunetxeren ondoan, kirol egokituko federazioak antolatuta, Axi Muniainen laguntzarekin. Berdin-Berdinak kirol elkarteko kideek parte hartuko dute begirale profesionalekin.\n14:00 Mola Mola barbakoa Herriko Plazan.\n15:00 Euskal Herriko arraun surf txapelketaren finala, Arraunetxetik abiatuta.\n19:00 Sari banaketa Herriko Plazan. Ekitaldian omenaldia egingo zaio Orioko Zergatik Ez taldeari.\nSUPer FEDERARTE FEST jaialdia\n20:00 Mola Mola barbakoa Herriko Plazan.\n21:30 MADELEINE taldearen emanaldia Herriko Plazan. (Foru Aldundiak prestatutako KATAPULTA TOUR GIPUZKOA 2018 ekimenaren barruan).\n22:30 VOLTAIA taldearen emanaldia Herriko Plazan. (Foru Aldundiak prestatutako KATAPULTA TOUR GIPUZKOA 2018 ekimenaren barruan).\n23:30 EL_TXEF_A DJ SET Herriko Plazan.\n01:30 DJ saioa K2 tabernan: DJ VILA XXX.\n03:00 DJ saioa Errusta tabernan: DJ ILLARRA.\n04:30 DJ saioa Hatoz tabernan: DJ RUBIO.\nMadeleine taldea Donostiko lau lagunek osatzen dute; Gartxot Unsain Letona, Itzal Uranga Ugarte, Jon Iñaki Benito Urteaga eta Jagoba Salvador Zaldua. Melodia maite dute, emozionala den hori, eta nola ez, abesti puskak. Ezin esan zein urtetan hasi ziren, baina bai bolada luzea daramatela beren unibertso musikala eraiki nahian. Paisaia ambientalak, zati azkarragoak eta efektuz beteriko atmosferak maite dituzte. Urte hauetan zehar gehienbat Euskal Herriko gaztetxe zirkuitoan aritu dira jotzen, eszenatoki handiagoekin (Atabal, Plateruena, Festi Lasai, Intxaurrondo K.E...) uztartuz. Toundra, Lisabö, Gojira edo Jardin de la Croix taldeekin batera aritu dira, besteak beste. Bi lan kaleratu dituzte orain arte, Madeleine (2009) eta Mugarri (2013), biak autoekoizpenaren bidetik eta Radix Records-en laguntzarekin.\nArgazkia: Lorena Otero\nVoltaia taldea 2014an sortu zen Zumaian. Urte horretan argitaratu zuten lehendabiziko diskoa. Hasieratik kontzertu ugari eskaini zituzten eta hainbat tokitan aurkeztu zuten. 2015eko udaran lehendabiziko bira amaitu osten ‘Medusa’ bigarren diskoa kaleratu zuten. 80 kontzertu inguru eman zituzten lan honekin. Jon Duran bateriajoleak taldea utzi eta bere tokia Pablo Sanchezek bete zuen. Hasieratik 70eko hamarkadako rock doinuen eta stoner rock-aren eragina erakutsi dute Zumaiako taldearen kantuek. 2018ko Otsailean ‘Erortzen’ disko berria argitaratu dute. Zestoako Gaztain Estudioak-en grabatu dute eta Eñaut Gaztañaga (Grises) arduratu da ekoizpenaz. Taldea, Unai Eizagirre (Baxua eta ahotsa), Pablo Sanchez (Bateria) eta Ion Brakamonte (Gitarra)-k osatzen dute.


Eulalia Abaituaren erakusketeak 1.200 bisitari izan ditu dagoeneko - bizkaie.biz\nBizkaie! 2021-04-19 12:23 Kulturea\nApirilaren 23ra arte ikusi leiteke, Bizkaiko Batzar Nagusien Bilboko egoitzan.\nSardinerak, Eulalia Abaituaren argazki baten | Ikusi handiago | Argazki originala\nEuskal argazkilaritzearen aitzindarietako bat eta XX. mendearen hasierako bizimoduaren lekuko parebakoa izan zan Eulalia Abaitua. Bizkaiko Batzar Nagusiek antolatutako Eulalia Abaituaren emakumeak erakusketan, Bizkaiko uri eta herrietan egindako 34 argazki ikusi leitekez, Euskal Museoaren Argazki Artxiboan gordeta egon diran erreprodukzinoei esker. Maite Jiménez Ochoa de Alda da komisarioa.\nErakusketea barikura, apirilaren 23ra arte egongo da Bilbon, Batzar Nagusiek Hurtado Amezaga kalean daben egoitzan. Beraz, interesa daben herritarrei azken deia egin deutse, orain dala mende bateko Bizkaiaren lekukotzea emoten daben argazkiak ikusten joan daitezan. Goizeko 08:00etatik iluntzeko 20:00etara dago aretoa zabalik.\nOrain arte ikusgai egon dan sei asteetan, 1.200 lagunek bisitau dabe erakusketea. Bilbo industrialetik hasi eta landa inguruko Bizkaira arteko persona, lanbide, egoera eta lekuen unibersoa argazkietan batu eban Abaituak, orduko emakumeek sufriduten eben diskriminazinoari aurre eginez.\nErakusketan emakumeak agiri dira gehienbat, Abaituaren interes nagusietako bat izan zalako klase sozial eta ingurune guztietako emakumeen erretratuak egitea. Sardineras, Conchita de Elorrio, Gitanas Santutchu, Lechera... Halako izenburudun argazkiak topauko ditue bisitariek.\nOrdura arte ia ikusezina izan zan mundu baten erreparau eban Abaituak, baztertuta edo ahaztuta egozan emakume askoren erretratuak egin zitualako, orduko kode burgesakaz bat ez etozanak. Emakume apalen dotorezia topau eban, eta zuri-baltzezko argazkietan batu, benetako erreportari grafikoa balitz lez.\nBilbon erakusketea ikusi ezin dauenak, beste aukera bat izango dau udan, Abellanedako Enkarterriko Museoan. Gnanera, argazki gehiago ipiniko ditue Abellanedakoan.


Euskal Herria Bildu - PP-PSOE itunaren helburua gaur egungo statu quo-a polizialki blindatzea da\nPP-PSOE itunaren helburua gaur egungo statu quo-a polizialki blindatzea da\nBihar terrorismoaren aurkako Lege Organikoaren tramitazioari hasiera ematea onartuko dute Espainiako Diputatuen Kongresuan. Hau da, PPk eta PSOEk joan den astean sinatutako Estatu Ituna lege gisa onartzeko prozesua abiatuko da.\nAspaldion sekula ez da horrelakorik gertatu. PPk bakarka sustatu zituen Herritarren Segurtasunerako Legea (mozal legea) eta Zigor Kodearen erreforma (oso babes urria izan zuen, UPNrena kasu), baina oraingoan Rajoyren gobernuak PSOEren laguntza jaso du Estatuak inposatu nahi digun agenda sekurokrata horri forma emateko.\nOso gertaera larria da. Izan ere, bi alderdiek onartu duten testu orokorretik harago, itunaren letra txikiak argi erakusten du azken hiru urte hauetan PPk ordenamendu juridikoan egin dituen erreforma guztiak txertatu direla. Parisko atentatuak gertatu baino lehen ere aldaketa horiek Parlamentuan tramitatzen ari ziren, eta horrek pentsarazten digu jihadismoa PPren eredu sekurokrataren aplikazioari azken bultzada emateko aitzakia hutsa dela.\nHitzarmenaren edukia ikusita, oso argi dago ez dela jihadismoaren kontrako itun bat, herritarren kontrako ituna baizik. Hala, esaterako, "terrorismotzat" jotzen diren jardueren eremua ezin zabalagoa da: Koroaren kontrako delituak, "askatasunaren kontrakoak" nahiz "desordena publikoak" aipatzen dira, besteak beste. Ezarritako ordena konstituzionala, instituzionala, ekonomikoa edo soziala iraultzea helburu duen ekintza oro hartu ahalko da terrorismotzat.\nIkuspegi horretatik, Kataluniako edo Euskal Herriko prozesu subiranistak ekintza terroristatzat jo daitezke. Halaber, egungo eredua zalantzan jarriz herritarrek egiten duten edozein protesta sozial ere ekintza terroristatzat har daiteke hemendik aurrera, guztiz baketsua izan arren.\nGainera, itunaren aplikazioak eragin berezia izan dezake Euskal Herrian. Gogoan izan behar dugu PPk egin dituen erreforma judizialetako askok Euskal Herria kolpatzen dutela bereziki. Espetxe politikaren arloan egindako aldaketak oso adibide argia dira.\nLehenago ere, Espainiako Estatuko Zigor Kodea Europako gogorrenetako bat zen. Ez zuten itun hau behar jihadismoari aurre egiteko. Kontua da Estatuak, PP eta PSOE buru dituela, kosta ahala kosta blindatu nahi dituela 1978ko erregimenak inposatu zizkigun eredu sozial, ekonomiko eta politikoa nahiz lurralde egitura. Eskubide eta askatasun demokratikoen kontrako estatu kolpe baten aurrean gaude.\nNolanahi ere, eta testuinguru zabalago batean, itun horrek dimentsio politiko are handiagoa hartzen du.\nPSOEk, itun horri gutxi iritzita, hezkuntzaren arloan beste itun bat egitea eskaini dio PPri. Zer esan nahi du horrek? Zein itun eskainiko dio bihar PSOEk? Eta etzi? Zenbat itun gehiago eskainiko ditu? Nora iritsi nahi dute?\nEta hemen, Euskal Herrian, zer pentsatzen dute horretaz PSEko eta PSNko oinarriek? PPren eta PSOEren arteko bat egite horren alde daude?\nPP-PSE itunaren helburua gaur egungo statu quo-a polizialki blindatzea da. Gainera, gure ustez, itun hori gaur egungo Estatu ereduaren defentsan lerroak estutzeko asmoz egin daitezkeen beste itun batzuetako lehena izan liteke.\nBihar, terrorismo delituei buruzko Lege Organiko proposamenaren tramitazioaren kontra bozkatuko du Amaiurrek.


Bizikidetza, konpontzeke dagoen arazoa | Etikarte\nBizikidetza, konpontzeke dagoen arazoa\nJaiotzen garenetik, elkarrekin biziz egiten gara pertsona. Amaren sabeletik hasita, familian eta auzoan, jolasean eta lanean. Eta elkarbizitza horretan adierazten da gizakiak eskain dezakeen onena eta txarrena: bizia ematearen handitasuna edota norberaren eta besteen bizia suntsitzearen doilorkeria. Kainen eta Abelen istorioa bizirik dago oraindik. Pertsona asko daude besteak zerbitzatzen saiatzen direnak, inguruan dituztenekiko elkartasunez haien bizi-baldintzak hobetzeko konpromisoa hartzen dutenak, besteen zorionaren alde ahalegintzen direnak. Baina badira hiltzerainoko gorrotoa elkarri dioten senideak ere, beren bikotekideak torturatzen dituztenak, haurrak esplotatzen dituztenak, bizitzeko gutxieneko bitartekoak ukatzen zaizkien errugabeak… Elkarrekin bizitzeak, hortaz, batzuek besteen –eta guztion– onuraren alde bizitzea esan nahi dezake, edo, ostera, batzuek besteen kontra bizitzea, batzuen zoriona besteen zorigaitzean oinarriturik.\nEz gara salbuespena. Gure soroan ere elkarrekin hazi dira garia eta iraka. Eta hemen ditugun gauza onak eta txarrak estu lotuta daude orain eta hemen elkarrekin bizi garen pertsona zehatzek egindakoei eta ez egindakoei. Egia da egindako erahilketen erantzukizuna ez litzatekeela gizarte orokor izengabe baten itsasoan urtu behar, ez eta indarkeria-egoera generiko bati egotzi ere. Portaera etiko onak eta txarrak pertsonek testuinguru zehatzen aurrean dituzten erreakzioen ondorio dira. Baina elkarbizitza positiboak aurrera egitea ez da erahiltzaileen hiltzeari uztearekin bakarrik lortuko. Auzian nahastuta dauden pertsona guztien inplikazioa eskatuko du: gehien sufritu zutenena eta, beldurragatik edo koldarkeriagatik, bidegabekerien biktima izan zirenei errukia ukatu zieten haiena ere bai, injustiziaren zuzeneko egilea edonor zela ere.\nEsaten da “fase berri” batean gaudela. Berria da gure gizartearen borondate demokratikoa nagusitu delako eta beren ahalegin ankerrean amore eman dutelako garondoko tiroaren eta kare biziaren artean aukera egitera behartu nahi gintuztenek. Baina, “denbora berri” honetan ere, presio antolatua egiten zaigu mendeku amaigabea eskatzen dutenen alde (“ustel daitezela kartzelan”) edo beren herritarrak odol hotzean hil dituztenak “herriko heroi” gisa aldarrikatu nahi dituztenen alde lerra gaitezen. Tenaza krudel horrek harrapatuko ez bagaitu, beharrezkoa izango da herritar gehienak sendotasun etiko konprometituaren alde agertzea.\nDemokrata ororen betebeharra da edozein pertsonari egindako bidegabekeriak salatzea. Zilegi izateaz gainera, ezinbestekoak dira duela gutxiko gure historia markatu duten bidegabekeriak ahaztu nahi ez dituzten, injustizia horientzat egia aitortzea galdatzen duten eta dagokien ordaina eskatzen duten ekimenak. Ez gara hutsetik hasten. Ildo horretan zenbat eta batasun eta elkartasun handiagoa lortu, hainbat eta zintzoagoa izango da elkarbizitza. Eta erakunde demokratikoek eta herritarren hainbat foro publikok gisa horretako ekimenak erraztu eta bideratu behar lituzkete eta eredugarri izan.\nAldiz, kalte egiten zaio elkarbizitza demokratikoari, gizarteari alde bateko bidegabekeriak soilik kontuan hartzeko eskatzen zaionean, edo zenbait pertsona, biktima izate hutsagatik, herritar eredugarri gisa aldarrikatzen direnean, edo, hori baino okerragoa, giza hilketak egin dituzten pertsonak edo haien laguntzaileak heroi gisa trata daitezela aldezten denean. Esparru guztietako erakunde demokratikoen betebeharra da hiru zepo horietako bakar batean ere ez erortzea, okerreko bidera baitaramate hirurek.\nGure gizartean badira gizarte-ekimenak, bide ona sustatu arren, erakunde eskudunen aldetik babesik jasotzen ez dutenak. Eta, era berean, badaude gorago aipatutako hiru zepoetakoren batera daramaten gizarte-ekimenak izanik, guztion interes demokratikoa aldeztu behar luketen erakundeek argi eta garbi sustatzen dituztenak.\nElkarbizitzaren hobekuntza ez dago goitik inposatzerik, aldiz, behetik landu beharreko zerbait da, proiektuak, pozak eta zorigaitzak partekatuz, eta bizi ditugunak bezalako une zailetan, dagoen lan urria eta krisi ekonomikoaren ondorio mingarriak guztion artean banatuz. Desadostasuna ezinbestekoa da elkarbizitzan, baina ezin da erabili gurekin bat ez datozenak suntsitzeko edo baztertzeko. Ez dago beste biderik denbora luzez elkarri bizkarra emanda bizi izan garenon artean edota armen indarra bidegabeki erabili edo babestu dutenekin batera elkarbizitza normalizatuan aurrera egiteko.\nHainbat hilketa egin dira, urte luzez, gure herrietan, eta tortura kasuak ere gehiegi izan dira. Estortsioa eta xantaia praktika zabalduak ziren. Horregatik guztiagatik behar da benetako terapia sendagarria, iraganeko zauriak sendatzeaz gainera, proiektu partekatu baten oinarriak jarriko dituena. Beharrezkoa da, orobat, erreferentzia gisa balioko duen kode etiko bat geure gain hartzea, auzoko, herriko, kaleko edo lantokiko elkarbizitza-harremanak hobetu daitezen, era guztietako adierazpen kultural eta ludikoetakoak barne direla. Gizarte-harremanak gertatzen diren eremu guztietakoak, alegia.


Hartz polarren ingurunea: 2011\nHartz polarraren bizitza\nNIRI BIDEO HAU PENA HANDIA EMATEN DIT:\nPublicado por Saray Barcenilla en 4:35 5 comentarios:\nhartz polarren argakiak\nPublicado por Saray Barcenilla en 3:55 1 comentario:\nHartz zuriak galtzeko sorian daude\nHartz polarra eta hippopotamoa galtzeko arriskuan dauden espezien zerrendan sartu dituzte. Klima aldaketaren erruz ,poloetako izotza urtzen ari da, eta hori hartz polarren habitata hondatzen ari dira. Bestealde ,Afrikako hainbat estatutan ezekogortasun politikoa dela medio,hipopotamoaren %95 desagertu da.\nPublicado por Saray Barcenilla en 5:58 No hay comentarios:\nHartz polar edo zuria (Ursus maritimus edo Thalarctos maritimus) ugaztuna da, hartzfamiliakoa eta bizilekua Ozeano Artikoa\nMunduko harraparirik handiena da, arrak 300-600 kilogramoko pisua edukiz. Itsas txakurrakedo fokak haren jaki ohikoena dira.\nPublicado por Saray Barcenilla en 7:38 No hay comentarios:\nLehorreko ugaztunetan, haragijale handiena hartz polarra da. Biologoen kalkukuen arabera 1100kilotik gorako harrapari batek arazo metaboliko handiegiak izango lituzke bizi ahal izateko. Harrapari pisuagoek oso animalia handiak harrapatu beharko lituzke, baina harrapaketa horren gastua ez luke konpentsatuko harrapatutakoak\nPublicado por Saray Barcenilla en 7:18 No hay comentarios:\nBeraien ilajea ez da txuria baizik era transluzidoa, beraien eileak hutsik daude, hau da , barruan airea daukatela. Beraien ileen azpian azala daukate, honakoa beltza da, eguzkiaren izpi gehiago erakartzeko eta beroa mantentzeko. Batzuetan hartzak horiak eta marroixka hargiak ikusi edo izan daitezke.1.000kilgramoetara eta emeek 200kg eta 300kilo gramo artekoak dira.Beraien ilajea ez da txuria baizik era transluzidoa, beraien eileak hutsik daude, hau da , barruan airea daukatela. Beraien ileen azpian azala daukate, honakoa beltza da, eguzkiaren izpi gehiago erakartzeko eta beroa mantentzeko. Batzuetan hartzak horiak eta marroixka hargiak ikusi edo izan daitezke\nPublicado por Saray Barcenilla en 7:10 No hay comentarios:\nHartz polar edo zuria (Ursus maritimus edo Thal...\nLehorreko ugaztunetan, haragijale handiena hartz ...


Baskonia « Prentsa oharrak\nKategoriak: Sailkatu gabea — Etiketak: Baskonia, Errege Kopa — Komunikazio Zerbitzua / Servicio de Comunicación — 11 otsaila 2021 10:03\nUdalak positibotzat jo du Errege Kopak Gasteizko turismo, ostalaritza eta merkataritza jardueran izan duen eragina\nKategoriak: Prentsa oharrak — Etiketak: Baskonia — Komunikazio Zerbitzua / Servicio de Comunicación — 2 martxoa 2017 12:36\nEnpleguaren eta Garapen Ekonomiko Iraunkorraren zinegotzi Nerea Melgosak hiriko profesionalen inplikazioa txalotu du\nEuropa biltzar jauregiak bisita errekorra lortu zuen, Fan Zone gunera 27.276 pertsona hurbildu baitziren\nHiriko hoteletan batez beste % 90eko okupazioa izan dute ekitaldian\nGasteiz On elkarteak galdetutako saltokien % 96k Errege Kopan jende gehiago ibili dela nabaritu dute, eta % 50ek salmenta handitu dutela adierazi dute\nEnpleguaren eta Garapen Ekonomiko Iraunkorraren Sailak oso positibotzat jo du Errege Kopak Gasteizko turismo, ostatu eta merkataritza jardueran izan duen eragina. Nerea Melgosa zinegotziak “hiriko turismo sektoreko profesionalen inplikazioa“ txalotu du, “dena eman baitzuten kirol ekitaldiak iraun zuen egunetan Euskadiko hiriburura etorritako milaka bisitariei beren alderdi profesionalena eskaintzeko. Ziur nago haien ahaleginak aztarna utzi duela Gasteizera lehen aldiz etorri diren pertsona askorengan, eta gure hiria sakonago ezagutzera itzul daitezen espero dugu”.\nUdalak lortutako datuen lehen balioespenean zenbait zifra nabarmentzen dira. Deigarrienetako bat Fan Zone-ri esker Europa biltzar jauregian lortutako bisita-errekorra da. Zehazki, 27.276 pertsona hurbildu ziren egun horietan Gasteiz hiribideko eraikinera. Larunbata izan zen egun jendetsuena: 10.302 bisitari; igandean izan zen jende gutxien: 4.118 bisita.\nTurismo Bulegoan, berriz, 1.425 turista hartu zituzten ostegunetik igandera bitartean. Madrildik etorritakoena izan zen talde handiena, eta ondoren, Katalunia, Valentzia, Málaga eta Galiziatik etorritakoak. Bestetik, 580 pertsonak aukeratu zituzten bisita gidatuak, Erdi Aroko hirigunera eta Eskoriatza-Eskibel eta Goiuri jauregietara.\nOstalaritza eta merkataritzaren balioespena\nUdalak ostalaritzan eta hoteletan jasotako balioespenak ere onak izan dira.\nSektoreak, oro har, ekitaldia negozioentzat apartekoa izan dela adierazi du, eta eragin ekonomikoa oso positiboa, maila ertain-altuko eros-ahalmena zuten bezeroak etorri baitira. Hotelen batez bestekookupazioa% 90ekoa izan da, ostegunetik larunbatera: gutxienekoa % 60koa izan da, eta gehienezkoa, % 100ekoa.\nGasteiz On-ek ere bazkideen balioespena jakinarazi dio Udalari. Egin duten inkestaren arabera, establezimenduen % 91ek jende gehiago nabaritu zuen, % 68k bezero gehiago, eta % 62k salmenta handiagoa izan du.\nSektoreka, saltokien % 96k nabaritu du jende gehiago ibili dela bere kaletik Errege Kopan, eta merkatarien % 50ek salmenta handiagoa izan duela esan dute. Merkatarien % 75ek lankidetza interesgarria izan dela uste dute. Ostalariak bat datoz esatean beren kaletik jende gehiago ibili dela, eta % 100ek esan dute salmenta handiagoa izan dutela.\nBaskoniak Koparen finala jokatzen badu, Udalak pantaila erraldoia jarriko du Mendizorrotzean, zaleek ikusterik izan dezaten\nKategoriak: Prentsa oharrak — Etiketak: Baskonia — Komunikazio Zerbitzua / Servicio de Comunicación — 19 otsaila 2016 13:26\nSarrera librea eta doakoa izango da, lekuak bete arte\nDatorren igandean Baskoniak A Coruñan Errege Koparen finala jokatzen badu, Gasteizko Udalak pantaila erraldoia jarriko du Mendizorrotzeko kiroldegian, zaleek ikusterik izan dezaten. Arratsaldeko seietan irekiko dira kiroldegiko ateak, hau da, partida hasi baino ordubete lehenago.\nSarrera librea eta doakoa izango da, lekuak bete arte; 3.009 pertsona (eserita) sartu ahalko da igandean, otsailak 21.\nBestetik, udaletxeko fatxadan Laboral Kutxa Baskoniaren aldeko bandera jarri zen atzo 2016ko Errege Kopa dela eta, atzodanik igandera arte jokatuko baita.


Jose Grazenea Agirregomezkorta (Irun, Gipuzkoa, 1927) margolaria da. Irunen eta Madrilen egin zituen Pintura ikasketak. Europan zehar ibili ondoren (Finlandia, Frantzia, Suedia, Ingalaterra) Iruna itzuli eta Ur taldea sortu zuen, Alejandro Tapia, Carlos Bizkarrondo eta Javier Arozena margolariekin batera (1965). 1970az geroztik pintura-erakusketa ugaritan parte hartu izan du, baita sari asko jaso ere. 1950-1960 bitarteko urteetan azken inpresionismoaren eta kubismoaren arteko esperimentazio-lanak egin zituen Grazeneak, eta 1968. urtetik aurrera, nortasun bereziko erretratuak eta ikuspegiak eskaini ditu, pintura poetikoa dei daitekeen molde batekoak.\nIrun, 1927 (93/94 urte)